text:
N’ubwo muri iyi minsi abantu bitabira kunanuka, ntago ariko buri muntu unanutse aba afite ubuzima bumeze neza. Kunanuka cyane rero nabyo bishobora kugira ingaruka zitari nziza ku mubiri.
Kunanuka bisobanuye gutakaza ibiro wari ufite mu gihe runaka. Umuntu ku giti cye ashobora kubona ko yananutse cyangwa akabibwirwa na bagenzi be basanzwe babana nawe, nk’aho usanga imyenda yajyaga igukwira yarabaye minini n’ ibindi.
Dore zimwe mu mpamvu zitera kunanuka:
Umubiri uba ukoresha imbaraga nyinshi ziruta izo winjiza binyuze mu byo kurya no kunywa.
-Kunanuka bishobora guterwa n’indwara nka kanseri, SIDA n’izindi; Diyabete (sukari) nayo ishobora kugaragazwa no kunanuka bikabije.
-Gutakaza appetit, gufata indyo ituzuye cyangwa inzara nabyo bitera kunanuka kubera ibitunga umubiri bikawutera kubyibuha biba bitabonetse.
-Umuntu kandi ashobora kwifatira icyemezo cyo kunanuka akagabanya ibiro ku bushake kugirango agire ubuzima bwiza.
Kongera ibiro cyangwa kubyibuha nabyo biterwa no kwiyongera kw’ibinure cyangwa imyakura n’amazi bigize umubiri.
Uburyo bukoreshwa mu gusuzuma ibiro bikwiriye cyangwa se bidakwiriye
Kunanuka cyangwa kubyibuha birenze ku muntu urengeje imyaka 18 ni byo abaganga bita indice de masse corporelle (IMC) [body mass index (BMI)].
Kugirango umenye IMC/BMI yawe, ufata ibiro byawe (kg) ukagabanya uburebure bwawe (m) inshuro ebyiri.
Reba ibisubizo ubonye igice birimo, biraguha n’ibisobanuro ku biro ufite.
Ibiro bike = kunanuka cyane (Poids insuffisant) < 18,5
Ibiro bihagije (Poids normal) 18,5 - 24,9
Ibiro byinshi (Excès de poids) 25,0 - 29,9
Kubyibuha birenze urugero (Obésité) 30,0 - 34,9
Urugero
: Umuntu ufite ibiro 69kg, akagira uburebure bungana na centimetero 1,73 (1m73) IMC/BMI = 69kg/1.73x1.73 = 23—
Uyu muntu afite ibiro bikwiriye. Ntananutse kandi ntabyibushye cyane ku buryo bya mutera uburwayi.
Kanda hano
usome icyo wakora kugirango ugarure ibiro byawe(kubyibuha).
Uwera Astrida


c: text/html

text:
Bimwe kubyo waba wibaza ku ngagi
Mu guhe mu Rwanda buri mwaka hashyizweho umunsi wo kwita izina abana b’ingagi baba baravutse, bamwe mu bantu bagenda bibaza impamvu y’ibi ndetse n’igituma izi nyamaswa zikomeje guteteshwa hibazwa itandukaniro ryazo n’izindi nyamaswa ziboneka mu Rwanda.
Ni muri urwo rwego twashatse kubavira imuzi amwe mu mateka y’ingagi, ubuzima bwazo, uko zibaho, uko zororoka akamaro zifite ndetse n’ibindi. Ingagi ni zimwe mu nyamanswa nini zizwiho kwitonda cyane, izi nyamanswa z’ingagi zikunze kugaragara (...)
Mu guhe mu Rwanda buri mwaka hashyizweho umunsi wo kwita izina abana b’ingagi baba baravutse, bamwe mu bantu bagenda bibaza impamvu y’ibi ndetse n’igituma izi nyamaswa zikomeje guteteshwa hibazwa itandukaniro ryazo n’izindi nyamaswa ziboneka mu Rwanda.
Ni muri urwo rwego twashatse kubavira imuzi amwe mu mateka y’ingagi, ubuzima bwazo, uko zibaho, uko zororoka akamaro zifite ndetse n’ibindi.
Ingagi ni zimwe mu nyamanswa nini zizwiho kwitonda cyane, izi nyamanswa z’ingagi zikunze kugaragara cyane ku mugabane wa Afurika, ndetse inyinsi zikaba ziba mu Rwanda muri Pariki y’Ibirunga mu Majyaruguru y’u Rwanda.
Amakuru dukesha enchantedlearning.com avuga ko n’ubwo abantu benshi bakunze kuvuga ko ingagi ishobora kuba ari inyamanswa y’inshotoranyi cyangwa ingome, ariko siko bimeze kuko akenshi irangwa n’ubwitonzi ndetse ikaba n’inyamahoro.
Kubera ko ibice ingagi zituramo bigenda bigabanuka ,ni nako usanga nazo zigenda ziba mubuzima buzikoreye.
Imitere y’ingagi
Ingagi ifite amaboko mareramare aho usanga asumba amaguru yayo kandi ifite igihimba cyinini cyane cyigizwe n’amabere manini ku ngore.
Ubwoya bw’ingagi ndetse n’uruhu rwayo.
Ingagi itwikiriwe n’ubwoya hafi kumubiri wose keretse ku ntoki zayo, hagati mu kiganza cyayo, ku isura yayo ndetse no ku maboko yayo aho ahurira n’umubiri no munsi y’ikirenge cyayo.
Umutwe w’ingagi.
Ingagi ni imwe mu nyamanswa ifite umutwe munini kandi muremure nk’uko bikunze kugaragara ku ngagi z’ingore. Ingagi kandi igizwe n’amatwi mato cyane ndetse n’amaso mato yirabura, izwiho kuba itagira umurizo nk’izindi nyamanswa.
Amenyo y’ingagi ni 32, ifite ibijigo binini n’amenyo yayo ni manini, kimwe nk’umuntu kandi Ingagi ifite ingoyi zikikije amaso yazo.
Ingagi ifite imitekereze nk’iy’abantu irimo nko kumva, kureba, guhumeka, kumenya uburyohe bw’ikintu runaka, ndetse no gufata ibintu nk’uko kubantu biteye.
Amaboko y’ingagi ndetse n’amaguru yazo
Amaboko y’ingagi usanga nta tandukaniro afite ugereranyije n’ay’abantu, ifite intoki eshanu kandi ugasanga zitandukanye nkuko ku bantu biteye. Ikirenge cy’ingagi kigizwe n’amano manini agera kuri atanu aho ishobora gukora ibintu bitandukanye ikoresheje amaboko cyangwa amaguru.
Umubyimba w’ingagi
Ingabi z’ingabo usanga akenshi ari nini cyane kurusha iz’ingore, kuburyo usanga ingabo ikubye mu bunini ibgore inshuro zigera kuri ebyiri mu burebure bwayo.
Ingore ishobora kugeza ku buburebure bungana na metero 1.4, ndetse n’uburemere bushobora kugera ku biro 90, mugihe iy’ingabo ishobora kugira metero zigera kuri 1.7, kandi ikagira uburemere bungana n’ibiro 180 bityo ukabona ko ikubye kabiri ingagi y’ingore.
Imibereho y’ingagi
Ingagi zitungwa n’ibikomoka ku biti aho usanga zirya ibiryo byazo igihe cy’amanywa, nko kurya amababi y’ibiti n’imbuto zabyo. Abahanga batangaza ko ingagi zishobora kuba zirya amoko y’ibiti agera kuri magana abiri, zizwiho kandi kuba zirya imiswa akenshi ziba zivanye mu migina, mu minywere yazo ingagi zinkunze kunywa amazi mu rwego rwo kwimara inyota kandi ikigereranyo cy’ibyo ingagi ishobora kurya ku munsi gishobora kugera ku biro 50 ku ngagi nkuru.
Ingagi yumvikana n’abantu
Rimwe na rimwe ingagi zishobora kumvikana n’abantu biciye mu marenga. Ingagi burya ntabwo zikunda kwengeranya kuko zishobora no kubanira izindi nyamaswa mu mahoro.
Mu gihe cy’amanywa ingagi zishobora kuba ziri mu matsinda atandukanye aho zava kuri esheshatu kugeza kuri zirindwi, muri aya maysinda haba harimo ingabo ndetse n’ingore tutanibagiwe n’abana bazo ariko mu gihe bakuze mo bajya kwikorera ayabo matsinda.
Mu burambe bw’ingagi iyo irinzwe ahari abantu ishobora kugeza ku myaka 50 y’ubukure mu gihe nyamara iyo ibana n’izindi nyamashwa ishobora kugeza ku myaka 35 gusa.
Ingagi zitura ahantu hamwe zitimuka n’ubwo akenshi ziturira mu ishamba ririmo ibititi. Izi nyamaswa kandi zikunda gutura ahantu harangwa n’imvura, mubice bigizwe by’imisozi ndetse n’ahantu hagizwe n’ibishanga.
Amoko y’ingagi zitandukanye kuri ubu aracyaboneka mu bice bitandukanye by’imisozi miremire nko muri Cameroon, Republika ya Central Africa, muri Gabon, Congo Kinshasa, mu Rwanda ndetse no muri Uganda, aho usanga zitura kubutumburuke bungana na metero 1,650 kugeza kuri metero 3,800.
Igihe ingagi ibyarira
Ingagi ishobora kubyara igeze kumyaka 10 kugera kuri 12, iy’ingore ishobora kubyarira hagati y’amezi 8 ndetse 9.5 kandi ibyara inshuro eshatu gusa mu buzima bwayo. Icyana cy’ingagi gito gishobora kugira hagati y’ikiro 1.4 kugera kukiro 1.8 n’ukuvuga hafi icyakabiri cy’umwana w’umuntu wavutse. Ingagi y’ingore kandi yita ku mwana wayo mugihe akiri muto.
Icyana cy’ingagi gishobora kwiga kugenda mugihe cy’amezi abiri gusa bitandukanye cyane n’abantu, ndetse gishobora kugenda mugihe cyitageze no kumezi 9.
Kubungabunga ingagi bihagaze bite?
Kugeza kuri ubu bigaragara ko ubwoko bw’ingagi bugenda bugabanuka akenshi bitewe n’intambara zigenda zibasira ibihugu byinshi cyane cyane ku mugabane w’Afurica. Abahanga bagaragaza ko ingagi zigera ku 50,000 zikigarara kumugabane w’Afurika.
Inyinshi muri izi ngagi ni izituruka mu Burengerazuba bw’Isi. Bigaragara ko hari gusa ingagi zo mu misozi mireremire zigera kuri 800 gusa izirenga cyimwe cya kabiri zibarizwa mu Rwanda, naho izigera ku 2,500 akaba ari izo mu misozi migufi yo mu Burasirazuba bw’Isi.
Ku ruhande rw’ u Rwanda ho Pariki y’Ibirunga iherereye mu Majyaruguru y’u Rwanda niho kugeza ubu habarizwa ingagi zo mu misozi miremire, iyi Pariki ihana imbiri n’ibihugu bya Uganda ndetse na Congo Kinshasa ariko ingagi nyinshi ziri ku ruhande rw’u Rwanda.
Ubwiyongere bw’izi ngagi ku ruhande rw’u Rwanda buterwa no kubungabunga izi nyamaswa zari zigeze mu marembera, no kuba mu guhera mu mwaka w’2005 kugeza ubu, buri mwaka Leta yarashyizeho umunsi wo kwita izina abana b’ingagi mu buryo bwo gushishikariza Abanyarwanda ndetse n’abanyamahanga kumenye ibyiza by’ingagi.
Kwita kuri izi nyamanswa bigaragara ko bifatiye runini igihugu cy’u Rwanda ndetse n’Abanyarwanda tutaretse n’abanyamahanga besnhi baza gusura u Rwanda bagenzwa no kwihera ijisho izo nyamaswa zenda gusa n’abantu.
Muri rusange nk’uko bigaragazwa n’Ikigo Gishizwe Iterambere mu Rwanda (RDB) mu mwaka wa 2010 u Rwanda rwabonye akayabo k’amafaranga angana na million 200 z’amadorari y’Amanyamerika aturutse mu bukerarugendo bwo gusura ingagim, naho mu mwaka w’2011 u Rwanda rwabonye amafaranga angana na million 257 z’amadorari y’Amerika .
Foto:genewikiplus
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]

robotstxt: allowed

filter: keep


text:
Kuri uyu wa 21 Gicurasi 2014, abacuruzi bo mu Mujyi wa Kibuye mu Murenge wa Bwishyura mu Karere ka Karongi ari nawo murenge ufatwa nk’umurenge w’umujyi bagiranye inama n’ubuyobozi bw’Ikigo cy’Igihugu gishinzwe imisoro n’amahoro, Rwanda Revenue Authority (RRA) Ishami rya Karongi, aho baganiraga ku buryo bwo kunoza ubucuruzi hagamijwe kurushaho gutera imbere mu byo bakora no kudahora bikanga Rwanda Revenue Authority ahubwo bakibona nk’umufatanyabikorwa wayo.
Muri iyi nama bize cyane ku nzitizi ziri mu kwitabira gutanga imisoro kugira ngo barusheho kugira uruhare mu iterambere ry’igihugu. Nkurikiye Casimir, Umukozi w’Urugaga rw’Abikorera (PSF) mu Karere Karongi, avuga ko iyi nama yari igamije cyane cyane kureba uburyo abadatanga imisoro na bo bayitanga. Agira ati “ Twagiraga ngo duce akajagari mu misorere tumenye ngo ugomba gusora ni nde? Asora ate?” Ibi ngo bikaba bizabafasha guca urwikekwe mu bacuruzi kuko bose bazajya basora bakurikije ubushobozi bwa buri wese.
Mu gihe aba bacuruzi basabaga gushyirwa mu byiciro by’abasora kuko ngo no kutamenya icyiciro umucuruzi abarirwamo bishobora gutuma atagira umwete wo kujya gutanga imisoro, Umukozi uyobora ishami rya RRA mu Karere ka Karongi, Nsanzabandi Jean, avuga ko RRA idashyira abasora mu byiciro ahubwo ari bo babyishyira kuko ari bo baba bazi ubushobozi bwabo ndetse n’ibyo bunguka. Agira ati “Ujya mu cyiciro bitewe n’amakuru watanze ku bucuruzi bwawe.” Uyu mukozi wa RRA akaba yasabye abacuruzi kujya bakora ubucuruzi bwabo bandika kugira ngo bamenye ayo binjiza n’ayo bagomba gusora. Akomeza avuga ko ikibazo gikomeye atari ibyiciro ahubwo ari imyumvire yo kuba hari bamwe mu bacuruzi batari bumva ko gusora ari inshingano. Nsanzabandi ati “Icya mbere ni ukumenya uti ‘umusoro ndawubara hashingiwe kuki?’.” Akavuga ko ibyo iyo umaze kubimenya wifashisha aho wagiye wandika n’igitabo cy’inyemezabwishyu (facturier) bigatuma umenya ku buryo bworoshye amafaranga ugomba kwishyura.
Kimwe mu bibazo byatinzweho muri iyi nama akaba ari ukumenya ukwiye kujya mu bishyura umusoro wa TVA kuko ngo abenshi mu bacuruzi usanga bahisha amakuru ku bucuruzi bwabo bagamije gukwepa imisoro. Mu gihe umukozi uyobora ishami rya RRA mu Karere ka Karongi yavugaga ko uretse abasonewe uwo musoro abandi bacuruzi bose bakora ubucuruzi buri hejuru ya miliyoni makumyabiri (20,000,000Rwf) baba bagomba kuwishyura, bamwe mu bacuruzi bavugaga ko hazamo akarengane kuko ngo hari abo usanga batishyura TVA bigatuma banamanura ibiciro bityo abayishyura bikabatera igihombo. Umu mu bakora ubucuruzi bw’ibikoresho byo kubaka yagize ati “Usanga tugenda tukarangura sima ku giciro kimwe cy’ibihumbi icyenda (9,000 Rwf) noneho njyewe wishyura TVA najya gucuruza nyigurisha ibihumbi na magana abiri (10,200 Rwf) wawundi udatanga TVA akaba arimo gucuruza ku bihumbi icyenda na magana inani (9,800 Rwf).” Uyu mucuruzi agatuma ko bituma ahomba kuko abakiliya bose bahita basanga wawundi ucuruza ku giciro cyo hasi.
N’ubwo ariko hari bamwe mu bacuruzi usanga binangira kwishyura umusoro wa TVA abawutanga bavuga ko nta gihombo kirimo ahubwo kutawutanga hari amahirwe bivutsa umucuruzi. Urimubenshi Aimable, umwe mu bacuruzi batanga TVA akaba akorera ubucuruzi bw’ibiribwa cyangwa alimentation mu Mujyi wa Kibuye, avuga ko we amaze kumenya inyungu ziri muri TVA ari we ubwe witwaye kuri Rwanda Revenue Authority agasaba ko yatangira kwishyura uyu musoro. Agira ati “Kuba muri TVA si uguca igikuba, si ni umutwaro kuko nta gihombo itera uwayigiyemo.” Aha Urimubenshi akavuga ko bihesha umucuruzi uburenganzira bwo gupiganirwa amasoko bityo agasanga inyungu nyinshi ziba ari iz’umucuruzi.
Mu nama RRA iherutse kugirana n’Ubuyobozi bw’Intara y’Uburengerazuba ndetse n’abayobozi b’uturere bashinzwe ubukungu n’abashinzwe imisoro mu turere tugize iyo ntara ku wa 21 Mata 2014 bumvikanye ko nta mucuruzi uzongera guhabwa isoko rya Leta atabanje kugaragaza ko yishyura umusoro wa TVA. Mu gihe umusoro wa TVA utangwa n’umuntu ucururisha amafaranga guhera kuri miliyoni makumyabiri z’amafaranga y’u Rwanda, n’undi mucuruzi wese yemerewe kuba yakwisabira kwishyura TVA bitewe n’inyungu abibonamo.


text:
Nyanza: Abakuru n’abato barasabwa kuzitabira itorere ry’igihugu
Abantu b’ingeri zinyuranye bo mu karere ka Nyanza barimo abana, urubyiruko, ibikwerere n’amajigija barasabwa kwitabira itorero ry’Igihugu rigeze mu cyiciro cyaryo cya kabiri kijyanye no kumanuka rikegerezwa abanyarwanda aho bagiye bari mu midugudu, mu mashuri no mu nzego z’imirimo.
Ibi byasabwe mu nama yahuje abo bireba bose mu mirenge yose igize karere ka Nyanza yabaye tariki 13/11/2012 ku cyicaro cy’aka karere hagamijwe kurebera hamwe aho imyiteguro y’iki gikorwa igeze mu gihe bitegura kugitangiza tariki 22/11/2012.
Gutoza bizajya biba umunsi umwe mu cyumweru bimare igihe cy’ amezi 6 abatoza bakurikirana uburyo abatozwa bitabira hanyuma nyuma y’ayo mezi hakorwe icyegeranyo cy’abantu bitabiriye.
Ubwo bwitabire bazashyirwa ku kigeranyo cya 90% abageze kuri icyo gipimo bazahabwa icyemezo cyo kuba barakurikiranye neza inyigisho mu Itorero naho abari munsi yacyo bacyimwe nk’uko Kubwimana Florence, umukozi w’akarere ka Nyanza ushinzwe ibikorwa by’itorero ry’igihugu abyemeza.
Kubwimana avuga ko ibikorwa bitegura itangizwa ry’itorero ry’igihugu mu mudugudu birimo gukora ibarura no kubashyira mu byiciro bagashyirwa mu gitabo cyabugenewe, gukora urutonde rw’abatoza ba buri cyiciro, kubumvikanaho no kubaha inshingano.
Ibindi bikubiye muri iyi myiteguro ni ukugena ahazatorezwa buri cyiciro no kuhabatangariza hamwe no kugena ingengabihe ya buri cyiciro no kuyumvikanaho n’abo bireba bose.
Uyu mukozi w’akarere ka Nyanza ushinzwe ibikorwa by’itorero ry’igihugu asobanura ibizaba bikubiye muri izo nyigisho agira ati : “ Harimo inyigisho zijyanye no kurangwa n’ishyaka, ishema, ibigwi, kwiyubaha no kunyurwa, kureba kure no kwirinda hamwe no kwirinda kugendera ku marangamutima”
Abitabiriye iyi nama yiga ku myiteguro y’itorero ry’igihugu mu midugudu bavuga ko bagiye gukurikirana uko intore zizashyira mu bikorwa indangagaciro na kirazira ziyemeje.


text:
Mu gihe cy’igerageza rya Gahunda ya Hanga umurimo yatangiye mu mwaka wa 2011, hagaragaye imishinga itarishyuye neza inguzanyo yishingiwemo n’ikigega cy’ingwate BDF mu mabanki. Mu mbogamizi zagaragaye, ngo harimo imyumvire y’abaturage batamenye neza amakuru y’iyi gahunda.
Gahunda ya Hanga umurimo itangira, hari abaturage bayitabiriye bibwira ko amafaranga atangwamo ari inkunga itishyurwa Leta yageneye abaturage. Bamwe bafashe inguzanyo mu mabanki bishingirwa 75% n’ikigega BDF, ariko ntibabashije kwishyura kuko imishinga yabo itashyizwe mu bikorwa uko yateguwe.
Urugero ni umushinga wo gukora amavuta y’ubuto mu bihwagari, watsindiwe na Rwiyemezamirimo wo mu karere ka Kamonyi ariko umushinga we ugahomba udateye kabiri.
Uwera Maryse, umukozi muri Minisiteri y’ubucuruzi n’inganda ushinzwe inganda nto n’iziciriritse, avuga ko mu gihe cy’igerageza habayeho abibwira ko Hanga umurimo na BDF bitanga amafaranga y’ubuntu. Iyo myumvire ikaba ikwiye gukorerwa ubukangurambaga ngo ikosorwe.
Akomeza avuga ko mi mishinga 168 yahawe inguzanyo mu gihe cy’igerageza; 56 yananiwe kubona ubwishyu. Ngo hakenewe ubukangurambaga ku mikorere ya Hanga umurimo, abaturage bakamenya ko idatanga amafaranga ahubwo ibatoza gukorana n’amabanki.
Cyakoze Hakizimana Claver, umukozi ushinzwe hanga umurimo mu karere ka Kamonyi, atangaza ko indi mpamvu nyamukuru yateye igihombo muri imwe mu mishinga, ari uko abakozi bakurikiranaga Hanga umurimo n’abo mu kigega cy’ingwate BDF batabaye hafi y’abaturage.
Ngo ibi bikaba bigiye gukosorwa kuko kuri ubu hari abakozi bakurikirana imishinga ku rwego rw’akarere ndetse no ku mirenge hakaba hari abajyanama b’ubucuruzi.
Kuva iyi gahunda itangiye mu mwaka wa 2011, mu gihugu hose hamaze gutangwa inguzanyo zisaga Miliyari 4 z’amafaranga y’ U Rwanda, imishinga yahanzwe ikaba ari 1918, ikaba yarahaye akazi abasaga ibihumbi 20.


text:
Abarokotse Genocide yakorewe abatutsi muri mata 1994 batuye mu murenge wa Save ho mu karere ka Gisagara, barasaba ko urwibutso rwa Save rwakwagurwa kuko batakibona aho bashyingura kandi hakaba hakiri imibiri igishyinguye mu matongo, abandi bakaba bajya gushyingurwa mu yindi mirenge kubera ubuto bw’urwibutso.
Igitambo cya misa no gushyira indabo ku rwibutso rushyinguyemo inzirakarengane za Genocide zisaga 3000, niyo mihango yabanjirije kwibuka ku nshoro ya 20 abazize Genocide yakorewe abatutsi muri mata 1994 bo mu cyahoze ari komine shyanda ubu hakaba ari umurenge wa Save uherereye mu karere ka Gisagara.igikorwa cyabaye tariki 27/4/2014
Mu ijambo ry’uhagarariye IBUKA mu murenge wa Save, Daphrose Mukarutamu, yagarutse cyane ku rwibutso rwabaye ruto, ngo hakaba hari imibiri ya bamwe ikiri mu matongo itarashyingurwa mu cyubahiro ndetse hakaba n’abajyanwa gushyingurwa mu yindi mirenge. Yasabye ko bafashwa urwibutso rwa Save rugatunganywa rukanagurwa kugirango babashe guha ababo icyubahiro bakwiye.
Ati «Twarashyinguye ariko hari n’abakiri mu matongo, hari n’abajyanwa ahandi, turacyafite imihana igera nko kuri 20 ikirimo abantu batarashyingurwa mu cyubahiro twifuza ko baza bakegera abandi tukajya tubibukira hamwe bose »
Senateur Mukakalisa Jeanne d’Arc wari witabiriye uyu muhango, yasabye abari aho ko bagomba kwirinda icyakongera kubagaruramo amacakubiri ndetse bakirinda n’abakomeje gupfobya Genocide yakorewe abatutsi.
Ati « Hanze aha haracyari abantu bapfobya Genocide yabaye mu Rwanda, bakayihakana ndetse bakabyoshya n’abandi, none rero dufatanye kubarwanya, twubakiye ku bumwe tuzabatsinda nk’uko dusanzwe tubatsinda kandi ubumwe bukatubera nk’ingabo idukingira »
Senateur Mukakalisa Jeanne d’Arc, kandi nawe yongeye kugaruka kuri iki kibazo cy’urwibutso ruto, asaba akarere ka Gisagara gushaka uburyo rwavugururwa ndetse rukanongerwa.
Uretse ikibazo cy’urwibutso rudatunganyije, uhagarariye IBUKA mu murenge wa Save yavuze, yagarutse no ku kibazo cy’abakecuru b’incike barokotse Genocide, avuga ko bakeneye kwitabwaho bakabona ababa hafi kuko imbaraga zabo ari nke kandi ko zirushaho kuba nke uko imyaka yiyongera kuko barushaho gusaza.


text:
Umunyarwenya Clapton Yatangaje byinshi kuri Gospel Comedy mu Rwanda.
- Published in Amakuru
- Be the first to comment!
-
Ikiganiro kirambuye twagiranye n’umunyarwenya Mugisha Emmanuel uzwi nka Clapton aho yatubwiye byinshi kubuzima bwe ndetse no kubuzima bwa Gospel Comedy mu Rwanda ndore ko nawe ari umwe mu basore bakora uwo murimo ndetse bari kugenda bagaragaza impinduka cyane . aho yagaragaje uruhare rwa Comedy mu kwamamaza inkuru nziza ya Yesu Kristo.
Rwandagospel.com: Uratangira umbwira igihe wamenye ko Ufite impano yo gusetsa ?
Comedian: Kuva menye ubwenge nakuze abantu bambwira ko ibyo bita amashyengo nkura nanjye mbizi ko nsetsa kuko nabibwirwaga ninsuti zange zahafi gusa nabigize umwuga cg akazi 2014
Rwandagospel.com: Waba warabyize cg n’impano?
Comedian: Ntago nabyize
Rwandagospel.com: Ese niki cyagiye kiguha imbaraga zo kuba wabikora ndetse ugatekereza ko byazaba n'umwuga?
Comedian: Icyambere nkumuntu ukunda Imana kandi uyikorera natecyereje ikintu nakora cyavuga ubutumwa bwiza nsanga ari ugukoresha Impano yanjye yogusetsa nokumva ko mbishoboye hanyuma ikindi nabantu bakomeje kumpa ingufu banyumvisha ko arimpano nziza kandi yantunga nkumwuga
Rwandagospel.com: Urwego ugezeho nizihe mbogamizi uhura nazo ndetse nibyiza agenda uboneramo?
Comedian: Imbogamizi yambere nukumvisha abanyarwanda icyo gospel comedy aricyo ntago bariyumvisha neza aho bitandukaniye na comedy zisanzwe nubwo ukora gospel comedy bagaseka ikindi nubushozozi
Ntago ndabona ubushobozi bwogukora ibyo nshaka neza nkibiganiro bya tv bisekeje kandi bya gospel gusa Imana izadufasha tubigereho.
Ibyiza byo nibyinshi icyambere numugisha kuko mba nkora umurimo wimana.
Rwandagospel.com: Iyo urebye ubona umuntu yatungwa n’uyu murimo hano mu Rwanda ikindi mbwira Niki utekereza kuri ejo hazaza ha gospel comedy ? Iki urabona ariki gikenewe kugira ngo tubone abacomedian benshi ?
Comedian: Biracyari hasi ariko witwaye neza byagutunga ndetse cyane.ejo hazaza ha gospel comedy niheza cyane nubwo itsinda mbarizwamo rya comedy doers ariryo ryabanje kubikora nkumwuga ariko nzi neza ko munsengero ztandukanye bafite udkino ndetse nabana bafite iyo mpano so ejo ni ahabo kandi kugirango aba comedie babe benshi bizaterwa numusaruro babona kubababanjirije
Rwandagospel.com: Uruhare rwanyu nuruhe muri gospel ?
Comedian: Uruhare rwacu nukuvuga ubutumwa binyuze muri comedy comedy doers tugendera kwijambo rivuga ngo lough and learn nukuvugango ikintu wize kandi ukanaseka burya ntupfa kukibagirwa niyo ucyibutse uraseka.
Ikindi nugukurura abantu bakunda guseka bakareka kunva jokes zisebanya cg ziri dirty ahubwo bakumva izifite meaning.
Nka comedy doers dufite gahunda yokuzamura burimuntu ufite iyo mpano yogusetsa igakwira mugihugu hose aba comedien bakangana nabaririmbyi.
Nkuko natwe abayigize tudasengera murusengero rumwe
Rwandagospel.com: Tugana kumusozo Niki wabwira abanyarwanda kuri comedy usoza ?
Comedian: Nzi neza ko ntamuntu udakunda guseka icyo nabwira abanyarwanda nukudushyigikira bakitabira ibitaramo birimo comedy ikindi nabwira abantu bose gukoresha impano zabo bafite abategura ibitaramo nabo bagatumira aba comedie nunva bizaba byiza kurushaho
Bamwe mubagize itsinda rya comedy doers Nkusi clapton ramjaane and james
Kanda hano urebe video ye
https://www.youtube.com/watch?v=TVwxpBJ7-Wg
Yanditswe na Byishimo Espoir / E-mail: This email address is being protected from spambots. You need JavaScript enabled to view it.


text:
Bitwaye iki umuhungu gukundana n’umukobwa umuruta ubukuru?
Ikinyuranyo cy’imyaka hagati y’umuhungu n’umukobwa gikomeje kubera bamwe inzitizi, hakaba n’abo kibera imbogamizi mu rukundo bigatuma rimwe na rimwe habaho kubeshya imyaka ku ruhande rw’umukobwa kugira ngo atabengwa.
Mu bihugu bimwe na bimwe bikiri mu nzira y’amajyambere kubona umuhungu ukundana n’umukobwa umuruta cyangwa umugabo washakanye n’umugore umuruta, abantu babibonamo amahano mu gihe mu bihugu byateye imbere umuhungu akundana n’umukobwa umuruta batabibonamo ikibazo.
Abasore basaga 50 (...)
Ikinyuranyo cy’imyaka hagati y’umuhungu n’umukobwa gikomeje kubera bamwe inzitizi, hakaba n’abo kibera imbogamizi mu rukundo bigatuma rimwe na rimwe habaho kubeshya imyaka ku ruhande rw’umukobwa kugira ngo atabengwa.
Mu bihugu bimwe na bimwe bikiri mu nzira y’amajyambere kubona umuhungu ukundana n’umukobwa umuruta cyangwa umugabo washakanye n’umugore umuruta, abantu babibonamo amahano mu gihe mu bihugu byateye imbere umuhungu akundana n’umukobwa umuruta batabibonamo ikibazo.
Abasore basaga 50 bari mu byiciro bitandukanye baganiriye na IGIHE, icumi gusa ni bo bemeye ko bashobora gukunda umukobwa ubaruta ubukuru.
Impamvu zitangwa n’abavuga ko batakunda umukobwa ubaruta ubukuru ziratandukanye nk’uko bagiye babidutangariza.
Umusore warangije kwiga muri Kaminuza Nkuru y’u Rwanda tutari butangaze amazina nk’uko yabidusabye, ngo yakundanye n’umukobwa umurusha imyaka itatu bamaranye umwaka n’igice inshuti ze, ababyeyi n’abavandimwe be batangira kumubwira ko babona yarasaze kuko yakundanaga n’umukecuru, n’andi magambo atandukanye.
“Kubera amagambo y’abantu nanjye naje kwiyumvamo ipfunwe, hanyuma nza kumureka nta kindi dupfuye,’’ ngicyo icyemezo yafashe kubera bamwe mu bo babanaga.
Abandi bahungu bavuze ko iyo ukundanye n’umukobwa ukuruta agutegeka, cyangwa akagusuzugura ugahora wumva uri hasi ye.
Umugabo witwa Kayitankore we yatubwiye ko ku bwe umuhungu ufite urukundo nyarwo nta gikwiye kumutangira n’iyo abantu bamubwira inenge zitandukanye ku mukobwa yakunze we ntazo abona.
Kuri we ngo asanga ikibazo cy’imyumvire ari cyo gituma abahungu bamwe bagira ipfunwe ryo gukundana n’abakobwa babaruta.
Ese hari icyo bitwaye umuhungu gukundana n’umukobwa umuruta ubukuru? Ibitekerezo by’abasomyi birakewe.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Kuri uyu wa 23 Werurwe 2014, mu Murenge wa Rubengera mu Karere ka Karongi mu mahugurwa y’iminsi ibiri y’inzego z’abagore bahagarariye abandi mu Ntara y’Uburengerazuba harimo Urugaga rw’abagore ku rwego rw’Umuryango wa FPR Inkotanyi ndetse n’ Inama y’Igihugu y’Abagore yateguwe n’Umuryango wa FPR Inkotanyi, Inspector of Police Solange Nyiraneza, Umuyobozi wa Community Policing mu Karere […]
Karongi: Community Policing irasaba abagore bahagarariye abandi mu Ntara y’Uburengerazuba gukangurira ababyeyi kwita ku burere bw’abana
Eugenie Yankurije: The widow who devoted her life to saving Children from Malnutrition
Eugenie Yankurije with the children that look up to her Eugenie Yankurije, a widow and mother of three residing in Kayonza District has made commitment to milk from her own cows and feed children suffering from malnutrition. On Saturday 02/11/2013, Partners in Health recognized her service to the society and rewarded her with yet another […]
Nyamirama: Umubyeyi wiyemeje gukamira abana bafite ibibazo by’imirire mibi nta kiguzi yahawe indi nka y’ishimwe
Umubyeyi witwa Yankurije Eugenie wo mu mudugudu wa Rwinyana, akagari ka Shyogo, umurenge wa Nyamirama mu karere ka Kayonza, yahawe inka y’ishimwe kubera gahunda yafashe yo gukamira abana bafite ibibazo by’imirire mibi mu mudugudu atuyemo kandi akabikora nta kiguzi. Iyo nka yayihawe n’umuryango Partners In Health nk’ishimwe ry’uburyo agira uruhare mu guteza imbere ubuzima bwiza […]
KARONGI: Hari ababyara abana ntibabiteho
Mu mujyi wa Karongi iyo bwije abana b’inzererezi ni bwo batangira kugaragara cyane mu muhanda, bamwe baba bavuye mu bice bitandukanye by’umujyi gushakisha imibereho, abandi baje kuryama mu mazu atuzuye ku bikarito. Ikibabaje cyane ariko ni uko hari n’abana bato uhasanga batari inzererezi ahubwo baba babuze ba nyina bigiriye mu kabari. Ubwo natemberaga mu mujyi […]
“Umwana utarahanuwe icyo yakora cyose ntawamurenganya”- Depite Nyirabega Euthalie
Intumwa ya rubanda mu Nteko Nshingamategeko y’u Rwanda umutwe w’abapite Hon. Nyirabega Eutahalie arasaba abagore bo mu karere ka Nyanza kwita ku burere bw’abana babo bakajya babaha impanuro amazi atararenga inkombe. Ibi yabitangaje ubwo yifatanyaga n’abagore bo mu karere ka Nyanza mu nteko rusange yabo yabahuje tariki 27/03/2013 ikaba yabereye ahitwa ku Rwesero muri ako […]
Ababyeyi b’abagore ni bo bafite uruhare runini mu burere bw’abana – Depite Mukarindiro
Ababyeyi b’abagore ni bo bafite uruhare runini mu burere bw’abana b’abakobwa nk’uko Depite Mukarindiro Liberata aherutse kubibwira abagore bo mu karere ka Kayonza ku munsi mpuzamahanga w’abagore. Uwo mudepite mu nteko ishinga amategeko y’u Rwanda avuga ko mu bana b’abakobwa batwara amada haba harimo abatazi igihe bashobora gutwarira inda, agasaba ababyeyi cyane cyane ab’abagore kubaganiriza […]
Nyamagabe: Ababyeyi bigishijwe kubahiriza uburenganzira bw’abana hagamijwe guca ubuzererezi.
Kuri uyu wa gatatu tariki ya 13/02/2013, ababyeyi barema isoko rya Nyamagabe riherereye mu murenge wa Gasaka mu karere ka Nyamagabe bigishijwe ku burenganzira bw’abana, ndetse banibutswa inshingano zabo zo kwita ku bana hagamijwe guca ubuzererezi ndetse no kujya bajyana abana bose ku ishuri. Ibi byakozwe nyuma y’uko abana batagejeje ku myaka y’ubukure bazaga mu […]
Kamonyi: cooperatives rescue women from poverty
Members of Abibumbye cooperative in Kamonyi district admit that working in a cooperative has changed their social lives and the welfare of their families. Generally cooperatives have changed the well being of people in Kamonyi district says Innocent Habimana the cooperatives regulator in the district. Members of Abibumbye cooperative in tailoring session Abibumbye cooperative with […]
Rwanda : Hari byinshi by’ingenzi abagore batwite n’abonsa bakeneye kugira ngo ubuzima bwabo n’ubw’abana burusheho kugenda neza
Umubyeyi utwite cyangwa wonsa akeneye kwitabwaho byihariye. Nk’uko tubikesha imfashanyigisho ya Minisiteri y’ubuzima,ku bijyanye n’uburyo umugore utwite n’uwonsa barinda ubuzima bwabo. Abagore batwite bakeneye kujya gupimisha inda nibura inshuro 4mbere yo kubyara,bahereye ku mezi atatu ya mbere.Bakeneye kunywa amazi meza kandi menshi buri munsi. Kwirinda kunywa icyayi cyangwa ikawa mu gihe cyo kurya n’igihe cyose […]
Rwanda : When you don’t have to take your child to school
As mothers, we all know how worrying it is when you get called by a school that your child is sick and we also know how impatient a child grows when you make him/her stay at home because of sickness. Sometimes as a parent you decide to let the child go to school hoping the […]


text:
Nyuma y’igihe cy’amezi 6 bamaze biga umwuga w’ubudozi mu kigo cy’urubyiruko cya Kabaya, abasore n’inkumi bagera kuri 25 babonye impamyabumenyi bashyikirijwe kuwa 22 Gicurassi 2014. Bahise bibumbira muri koperative y’ubudozi kuburyo ubu bafite konti muri banki mu rwego rwo kugira ubuzima bufite intego.
Umwe mu bahuguye uru rubyiruko ku bufatanye bwa Technoserve na MYICT Bwana Ngaruyubumwe Donatien yabashimiye umuhati bagize kugirango babone icyerekezo cy’ubuzima, abashishikariza kuba inyangamugayo bakirinda gutega amaboko ahubwo bakarangwa n’ubutore mu kwigisha abandi kugera ku buzima bufite vision.
Maniriho Gilbert, umwe mu babonye seritifika, Yivugiye ko kubera ubumenyi avanye muri iki kigo yemeye ko aho kubaza abandi icyo bakumariye ahubwo wagaragaza icyo wabamariye n’icyo wimariye.
Umukozi w’akarere ufite urubyiruko, siporo n’umuco mu nshingano ze Twayigize Osee avuga ko Leta yitaye ku rubyiruko rwo Rwanda rw’ejo irushakira ejo heza. Yabawiye ko kuba ari imfura z’iki kigo bahawe byinshi bakaba banasabwa byinshi.
Umunyamabanga nshingwabikorwa w’umurenge wa Kabaya Mupenzi Esdras yibukije urubyiruko kwirinda gutega amaboko kandi aribo mbaraga z’igihugu agira ati “kibe ikizira gusabiriza kuko akaboko gasaba gahora kari hasi y’agatanga, kandi ko akaboko gahora kagutamika ubutitsa gashobora no kukuniga ukemera”.
Imfura z’iki kigo zasabwe kukibera ba ambasaderi beza kikarusaho kumenyekana no kugirira benshi akamaro. Ikigo cy’urubyiruko cya Kabaya gifasha urubyiruko mu mahugurwa anyuranye nko kwiga imishinga, gahunda ya hanga umurimo , gutanga ubujyanama mu buzima bw’imyororokere, kurwanya ibiyobyabwenge n’ubuzererezi.
Ikigo cyatangiye gukora muri 2013. Mu gihe kiri imbere kizatanga izindi serivisi zijyanye n’ubuzima nko kwipimisha ubwandu bw’agakoko gatera SIDA. Ndetse ubuyobozi bwa police bwasabwe ko hakwigwa uburyo cyazigishirizwamo amategeko y’umuhanda. Hateganijwe kandi ko haziyongeramo n’indi myuga inyuranye nko kwiga gusudira, gukora amazi, ubwubatsi n’ubundi bugeni.


text:
Nyamasheke: Ukwezi kw’imiyoborere myiza kuzaba umwanya wo kwishima no kubona ibisubizo by’ibibazo
Ukwezi kw’imiyoborere myiza ni umwanya ukwiye wo kongera kwishimira ibyiza by’imiyoborere myiza kandi bikaba ingirakamaro kuko abaturage bicarana n’abayobozi babo bakaganira kuri iyi nkingi ari na ko bagaragaza ibibazo biba byarababereye ingorabahizi kugira ngo bibonerwe ibisubizo.
Abaturage ariko basabwa ko na bo ubwabo bagira uruhare mu kuba umuti w’ibibazo bibugarije. Ibi byagarutsweho kuri uyu wa mbere, tariki ya 14/01/2013 mu nama yahuje ubuyobozi bw’akarere ka Nyamasheke n’abayobozi b’imirenge igamije gutegura ukwezi kw’imiyoborere myiza.
Ukwezi kw’imiyoborere myiza kuzatangira ku itariki ya 21/01/2013, aho abaturage bazahura n’ubuyobozi kugira ngo baganire kuri gahunda zitandukanye zigamije kwimakaza imiyoborere myiza.
Mukarugomwa Noella, umukozi ushinzwe imiyoborere no kwegereza ubuyobozi abaturage atangaza ko uku kwezi kuzaba ari ingirakamaro kuko abaturage n’abayobozi bazicarana kugira ngo bongere barebe intambwe bagezeho mu kwimakaza imiyoborere myiza kandi abafite ibibazo babonane n’abayobozi kugira ngo bishakirwe umuti.
Ibyo bibazo bizaba birimo ibyagejejwe ku nzego zo hasi nk’umudugudu n’akagari, ariko n’inbyagejejwe ku rwego rw’akarere, hazasuzumwa niba byarabonewe umuti nk’uko abaturage bari babihagejeje bifuza.
Umuyobozi w’akarere ka Nyamasheke wungirije ushinzwe ubukungu, Bahizi Charles atangaza ko uyu uku kwezi ari ingirakamaro ku baturage n’abayobozi kuko bahura bakaganira kuri gahunda z’imiyoborere myiza ndetse akemeza ko hakemuka byinshi mu bibazo abaturage baba bafite.
Bahizi ariko asaba abaturage kujya bagira uruhare mu gukemura amakimbirane bafitanye, aho kugira ngo bajye bategereza inzego z’ubuyobozi.
Uku kwezi kwahariwe imiyoborere myiza kuzatangira ku itariki ya 21 Mutarama 2013. Uretse ibikorwa by’ibiganiro no gukemura ibibazo bizagaragara muri iki gikorwa, uku kwezi kuzarangwa n’amarushanwa atandukanye arimo imikino y’umupira w’amaguru ku bagabo n’abagore, imivugo ndetse n’indirimbo; byose bigamije kwimakaza imiyoborere myiza.


text:
Inyamaswa
Inyamaswa cyangwa Inyamanswa , Igikoko (ubuke Ibikoko), Igisimba (ubuke Ibisimba) (izina mu kilatini : Animalia)
Mu Rwanda[edit | edit source]
U Rwanda rucumbikiye ubwoko bw’inyamaswa zonsa butandukanye 151, harimo cumi na bumwe bubangamiwe muri iki gihe kandi nta na bumwe buhakomoka. Muri bwo harimo amoko y’inkima (hagati ya 14 na 16), harimo igice cy’ingagi zo mu misozi zituye ku isi zikiriho (Gorilla gorilla berengei). Ayandi moko y’inkima agizwe n’inkima ifite mu maso hameze nk’ah’igihunyira (Cercopithecus hamlyni), inkima yo mu misozi (Cercopithecus hoesti) muri Nyungwe, Inguge (Pan troglodytes) muri Nyungwe no muri Gishwati, n’icyondi (Cercopithecus mitis kandti) cyabonetse muri Pariki y’Igihugu y’Ibirunga.


text:
Home
» Archives by category » UBUHAMYA
Nitwa GIKUNDIRO Gretta. Mu mwaka wa 2007, ubwo natangiraga umwaka wa kane w’amashuli y’isumbuye, igitondo kimwe ari kuwa gatanu mu karuhuko aho twicaraga ku ntebe y’imbere njye na Florence twari inshuti, mw’ishuli ryacu hinjiye umusore aza atugana, aradusuhuza atubwira ko yitwa Munezero ngo niwe wungirije perezida wa Groupe isenga aho kuri icyo kigo. Atubwira ko ajya […]
3,682 total views, 125 views today
February 16, 2015 /
2 Comments /
Read More
Umukinnyi w’ikipe ya APR Nsabimana Eric uzwi nka Zidani yamenyekanye cyane ubwo yakiniraga ikipe y’abatarengeje imyaka 17 yakinnye imikino y’igikombe cy’Afrika cy’abatarengeje imyaka 17 ndetse n’igikombe cy’Isi cyabereye muri Mexic nk’umukinnyi wo hagati mu ikipe y’Igihugu Amavubi. Zidane nkuko bagenzi be bamwita , ni umukinnyi ukiri muto ariko ufite ubwenge bwinshi mu kibuga aho akunze […]
1,787 total views, 13 views today
January 7, 2015 |
Filed under AMAKURU YO MU RWANDA,AMATEKA Y'ABAHANZI,GOSPEL NEWS,UBUHAMYA |
Read More
Twabanye muri byinshi bitandukanye , aziko ndi umwana yabyaye ariko yararyumyeho ampisha ko ndi umwana yabyaye kuruhande , gusa uburyo yamfashaga cyane nk’abandi bana yabyaye byanteraga kwibaza. Amazina yanjye nitwa Cyubahiro James , ndi umukrisitu ,mfite imyaka 24 y’amavuko ndetse ndi n’umunyarwanda , navutse nisanga ndikumwe na mama gusa na papa uhari nakuze ndi ikinege […]
2,187 total views, no views today
December 30, 2014 |
Filed under AMAKURU YO MU RWANDA,GISHA INAMA,UBUHAMYA |
Read More
Iki ni kimwe mu bibazo twakiriye cyibanzweho n’abantu benshi mu batwandikiye batubaza, bifuza ko tugira icyo tukivugaho bijyanye n’icyo Ijambo ry’Imana ribivugaho n’uburyo umukiristu ugeze muri icyo gihe yakwitwara kugira ngo bigume ari ibinezeza Imana n’imitima y’abakundana ikomeze kunezeza Iyabaremye. Mu by’ukuri natwe ntitujya kure y’Ijambo ry’Imana, turagerageza kuryifashisha kurusha uko twareba uburyo wowe ubikora […]
1,966 total views, 101 views today
December 23, 2014 |
Filed under AMAKURU YO MU RWANDA,GISHA INAMA,GOSPEL NEWS,UBUHAMYA |
Read More
Mbanje kubasuhuza mu izina rya Yesu . Nitwa Niyomufasha Aline , impamvu mbandikiye nanjye nagirango mbagishe inama nkuko musanzwe muzigira abandi kuko ndarembejwe . Navukiye mu muryango usenga cyane ndetse nkura ndi umukristu wo muri ADEPR muri macye nzi neza ko Imana ikora ibitangaza . Mu myaka yanjye y’ubwangavu sinigeze niyandarika ndetse numvaga nzakunda umusore […]
2,716 total views, no views today
December 19, 2014 |
Filed under AMAKURU YO HANZE,AMAKURU YO MU RWANDA,INKURU Z'URUKUNDO,UBUHAMYA |
Read More
Umugore witwa Alisha Hernandez ukomoka muri Alisha Hernandez, aravugwaho amakuru yo gutungurwa no kubyara umwana w’ibiro 14 mu gihe we yateganyaga ko azabyara umwana w’ibiro 7 gusa kuko ariko yari yarabwiwe n’abaganga bamukurikiranaga. Abaganga bakurikiranye uwo mugore ku bitaro bya San Luis Valley, batangaza ko ari inshuro ya mbere kuva batangira umwuga wabo babonye umwana […]
2,873 total views, no views today
December 11, 2014 |
Filed under AMAKURU YO HANZE,UBUHAMYA,UTUNTU N'UTUNDI |
Read More
Nyuma yo kwibasirwa n’indwara y’umutima akabura amafaranga yo kujya kwibagisha mu Buhinde, Jackie Chandiru yarasengewe arakira ariko ntakozwa ibyo kureka inzoga n’ibindi bisindisha anywa ngo kuko ntaho bihuriye n’uburwayi bwe. Jackie Chandiru yatangaje aya magambo nyuma y’igitaramo yakoreye I Kigali muri Serena Hotel aho yatangaje byinshi ku burwayi bw’umutima yari amaranye iminsi bwaramujujubije anaboneraho umwanya […]
1,632 total views, 1 views today
October 24, 2014 |
Filed under AMAKURU YO HANZE,UBUHAMYA |
Read More
Umusore n’inkumi biyemeza kubana bagashinga urugo badateganya kuzatanduka.Isezerano bavugira mu nzu y’Imana , urusengero cyangwa Kiliziya,bemeza ko bazatadukanwa n’urupfu. Umunyarwanda we yaragize ati “Ntazibana zidakomanya amahembe.” Ni byo koko ntihabura ukutumvikana mu bantu cyane abashakanye. Ibibazo bishobora kukubana byinshi mu rugo ugahitamo gutandukana n’uwo mwashakanye mu mategeko cyangwa se kumusiga ukigira kure ye. Mbere yo […]
2,073 total views, no views today
October 17, 2014 |
Filed under AMAKURU YO MU RWANDA,GISHA INAMA,INKURU Z'URUKUNDO,UBUHAMYA |
Read More
NJYE NDI UMUKRISTO : Iyi ndirimbo yaririmbwe n’umukobwa wo muri Suede. Ubwo yari mu kigeragezo cy’uko bashakaga ko aharikwa n’umwami nk’umugore wa gatatu. Uyu mukobwa yari afite uburanga bihebuje kandi yari arangije amasomo bigaga icyo gihe. Umwami rero yaje kubwirwa ko hari umukobwa w’uburanga kandi ufite imico n’uburere nta wundi umukwiye atari umwami nyir’Igihugu. Amutumaho […]
6,757 total views, 431 views today
October 16, 2014 |
Filed under AMAKURU YO HANZE,AMATEKA Y'ABAHANZI,GOSPEL NEWS,UBUHAMYA |
Read More
Bantu b’Imana, nitwa Leo ndi umumama w’abana 2 n’umugabo twashakanye byemewe n’amategeko, ariko ntiduhuje imyizerere kuko we atajya yemera ngo Imana iravuze ngo . ( mbese ntiyemera ibikorwa by’umwuka wera ) . None nashakaga kubagisha inama kubera ikibazo kinkomereye . Ikibazo mfite giteye gutya : Hari ikintu Imana yantegetse gukora turi mu masengesho nzakorera umuntu […]
2,599 total views, 13 views today
September 30, 2014 |
Filed under AMAKURU YO MU RWANDA,UBUHAMYA |
Read More
Abinyujije mu gitabo yanditse avuga ku buzima bwe, yasobanuye uburyo nyina umubyara yamugize umusambanyi ruharwa ku ngufu kuva afite imyaka 11 gusa y’amavuko kugeza aho amaze kuzuza imyaka 18 yaryamanye n’abagabo basaga 2000 mu mwaka umwe gusa. Nkuko bitangazwa na dailymail , Uyu mugore wihimbye Annabelle Forest mu gitabo yanditse, yatanze ubuhamya bukomeye kandi buteye […]
3,446 total views, 1 views today
September 23, 2014 |
Filed under AMAKURU YO HANZE,UBUHAMYA |
Read More
Muraho bakunzi b’uru rubuga? Nifuje kugaruka hano kugirango mbahe ubuhamya bw’ibyo naciyemo ari nabyo byatumye nza kuri uru rubuga mbagisha inama. Mbere yo kubaha ubuhamya reka mbanyuriremo muri make ikibazo uko cyari giteye. Nakundanye n’umusore bigera aho turyamana antera inda. Twahise dupanga uburyo twabana ntawe umenye ko ntwite ariko mbikojeje murugo ko ngiye gukora ubukwe […]
2,225 total views, 1 views today
August 28, 2014 |
Filed under AMAKURU YO MU RWANDA,UBUHAMYA |
Read More
Mubuhamya bwatanzwe n’umugore ukomoka muri Kenya , yavuze uburyo idayimoni rimusambanya mu gihe akunze kuba ari wenyine , Ibi ngo bimubaho we atabishaka . Benshi mu bakozi b’Imana batandukanye iyo basenga ,bakunze kwirukana imbaraga z’imyuka mibi , abantu ntibabyiteho . rimwe na rimwe iyi myuka mibi niyo iviramo bamwe kugira indoto zibereka basambana n’abakobwa ,abandi […]
6,294 total views, no views today
August 22, 2014 |
Filed under AMAKURU YO HANZE,UBUHAMYA |
Read More
Meriam Ibrahim, umukirisitukazi wo muri Sudani warokotse igihano cy’urupfu yari yakatiwe azira kuba umukirisitukazi yahuye na Papa Francis kuri uyu wa Kane, tariki ya 24 Nyakanga 2014. Umuvugizi wa kiliziya Gatolika, Federico Lombardi, yatangaje ko uyu mugore w’imyaka 27 n’umuryango we bakiriwe mu icumbi ry’Umushumba wa wa kiliziya Gatolika ku isi mu gihe cy’iminota 30. […]
4,533 total views, 54 views today
July 24, 2014 |
Filed under AMAKURU YO HANZE,GOSPEL NEWS,UBUHAMYA |
Read More
M’urusengero rwa ADEPR rubarizwa igasogi mu karere Kicukiro hagaragaye umuririmbyi uririmba indirimbo zihimbaza Imana ndetse ibihangano bye bikora ku mba mutima z’abantu batari bacye bari bateraniye muri uru rusengero . Amazina ye ni MUKAMURENZI Francoise uvuka mu karere ka Nyamasheke Intara y’Iburengerazuba . Uyu mukobwa afite imyaka 22 y’amavuko, yiga mumwaka wa 6 w’amashuri yisubuye […]
1,898 total views, 101 views today
July 22, 2014 |
Filed under AMAKURU YO MU RWANDA,GOSPEL NEWS,UBUHAMYA,UTUNTU N'UTUNDI |
Read More
Gutwara no gukoresha abantu ibinyuranye n’ubushake bwabo byaba biri gufata indi ntera muri aka karere. Abanyeshuri biga muri za Kaminuza ngo bari gushukwa bakajyanwa hanze bizezwa akazi keza bakisanga bakina “pornographie”. Umunyeshuri wiga mu mwaka wa kabiri muri Makerere University i Kampala yabwiye radio y’Abaholandi ishami rya Africa uko bajyanywe muri Kenya, bizezwa akazi keza, […]
4,043 total views, 1 views today
July 10, 2014 |
Filed under AMAKURU YO MU RWANDA,UBUHAMYA |
Read More


text:
Amafoto ya bimwe mu bitera umwanda mu Mujyi wa Kigali
Ubwo abayobozi b’Umujyi wa Kigali basuraga uduce dutandukanye bagenzura isuku ku wa 9 Mutarama 2012, hari bimwe byanenzwe gutera umwanda.
Umuyobozi w’umujyi wa Kigali Fidèle Ndayisaba yasabye ko amaresitora n’amagaraje afite umwanda afungwa akabanza kwita ku isuku. Abacururiza ku mihanda bakahata imyanda y’ibiva mu byo bacuruza, na bo basabwa kuhava. Abayobozi banenze uburyo imyanda imenwa muri za ruhurura Amazu amwe atagira ibyobo bifata amazi, yisuka mu muhanda bigateza umwanda (...)
Ubwo abayobozi b’Umujyi wa Kigali basuraga uduce dutandukanye bagenzura isuku ku wa 9 Mutarama 2012, hari bimwe byanenzwe gutera umwanda.
Umuyobozi w’umujyi wa Kigali Fidèle Ndayisaba yasabye ko amaresitora n’amagaraje afite umwanda afungwa akabanza kwita ku isuku. Abacururiza ku mihanda bakahata imyanda y’ibiva mu byo bacuruza, na bo basabwa kuhava.
Foto: Faustin N.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Domitila NABIBONE (Igice 2)
-
- Written by rwandagospel
- Published in Soma
- Read 4962 times
- font size decrease font size increase font size
- Be the first to comment!
BANYINJIJE MU MURWA W’AMAHORO
Mbona noneho banyinjije muri uwo murwa, ndatangara cyaneeee...Ndashaka kubabwira ko iyi Bibliya mubona koko ari ijambo ry’Imana, wabyanga wabyemera Bibliya ni ijambo ry’Imana, kandi ijambo ry’Imana ni ukuri. Birya ujya usoma ndakubwira ko ari ukuri peee...Nararebye ndeba urwo rurembo ndatangara.Mbona muri icyo gihugu harimo ibiti byinshi kandi muri icyo gihugu harimo ubusitani bwiza cyane bwavagamo imbuto nziza cyane, muri uwo mwanya numva ubwenge bwanjye bubaye buto kugirango numve ibyo bintu.
Mbona umurwa munini cyane utari ufite itangiriro n’aho ugarukira, wari wubakishije ibikoresho ntarabona ku isi, aho imbere baririmbiragamo indirimbo zisasanzwe,numvaga amajwi y’ibicurangisho bitandukanye, numvaga amajwi ntarumva aha ku isi yacu, bantu b’Imana niba mwarahawe umurimo wo kuririmbira Imana nimukomeze mushishikare, Bibliya iravuga ngo Byose bizashira ariko mu ijuru tuzabaho duhimbaza Imana.
Muri ako kanya mpindukirira bamwe twari kumwe ndababaza nti:" Ese uyu mugi mwiza gutya, ese ni umugi ki? Barambwira ngo uwo mugi urebesha amaso, ni rwa rurembo ujya wumva bababwira ngo hariho " PARADIZO Y’ABERA", burya iyo umuntu apfuye yabaga iriya iwanyu ku isi, iyo koko yari umukristo w’ukuri, ajya kuruhukira muri uriya mudugudu witwa PARADIZO.
Ndabasaba nti:" Twiruke mujye kunyereka ibiriyo, turiruka cyane, tugiye kuhagera muri uwo mugi utagira uko usa , barampagarika, banga ko ninjira. Numvaga nshaka gusimba ngo mpagurukire kubw’ ibyiza nari kuhabona.
Muri uwo mwanya mbona muri urwo rurembo haturutse umuntu muremure kandi munini,we yararabagiranaga cyane kuturusha, ndetse nashatse kumureba mu maso birananira, sinigeze mbasha kureba uburebure bwe ngo mbashe kububagereranyiriza, habe no kumenya ubunini bwe ngo ngereranye uko umubyimba we wanganaga, kuko byari birenze ubwenge bwanjye.
Uwo muntu anyegereye atangira kurira, asuka amarira menshi cyane.Yambwiye ijambo rimwe gusa ngo:" Eeeeh, burya bwose uzi gusenga ? Ngo ni mpamvu ki, muzi gusenga ariko mudahora musenga buri munsi? Nanjye ndamubaza nti ese burya iyo dusenga murumva? Arambwira ati, aho, nonese uziko tutabumva? Ngo nonese niba musenga Imana ni mpamvu ki Imana itabumva? Ndamubwira nti:" Tujya dutekereza ko yituriye iyo mu bihugu bya kure itatwumva.
NUMVISE UKO ABO MU IJURU BATWUMVA
Noneho muri uwo mwanya mbona arambuye ukuboko kwe akora mu gutwi kwanjye, arambwira ngo ngaho umva uko ku isi barimo basenga urahita umenya ukuntu tubumva. Uwo mwanya numva umuntu ari gusenga yari nk’umuntu uri kuvugira iruhande rwanjye.
Nagiye kumva numva. Uwo muntu ari kuvuga ngo :" Mana, wavuze ko utazemera ko tugeragezwa birenze kwizera kwacu,.......", uwamvugishaga arambwira ati: Nonese uko wumvise uriya wasengaga wumvise biri kure? ndavuga nti Oya byari hafi cyane binyegereye, arambwira ngo ni uko iriya iwanyu mujya musenga natwe ino tukabyumva. Ndamubaza nti:" Nonese ko mwatwumvaga, kuki twamaze iminsi burya dusenga cya gihe ntimudusubize? arambwira ngo Ese ni iki mwasengeraga? Ndamubaza nti: Uhhhh, urambaza icyo twasengeraga kandi uvuga ko mwatwumvaga? Arambaza ati:" Ese none wowe ni iki cyatumye utabatizwa?
Ndavuga nti njye narabatijwe arambaza ati: " Ese wabatijwe ute? Ndamusubiza nti:" Twebwe iwacu uko tubatizwa, bafata utuzi ducye bakatugusuka ku mutwe nti, ariko ibyo tubikorera mu Izina rya Data na Mwana na Roho Mutagatifu.Arambaza ati:" Ese uri umukristo? nti Yego.Arambaza ati:" Ese Yesu yarabatijwe? nti Yego. Arambaza ati:" Ese Yesu yabatijwe umubatizo ki? Ndavuga nti:" Njye ntabwo nzi uko yabatijwe, ariko icyo nzi numva bavuga ni uko yabatijwe. Arambwira ngo Yezu Kristu yabatijwe mu ruzi rwitwa Yorodani, yari mu mazi menshi.
Ati ubwo rero uko niko kubatizwa k’ukuri.Ati kandi niko kubatizwa kuva cyera byatangiye.Ati ariko kubw’intege nke z’abantu, niyo mpamvu abantu batangiye kubihindagura, bamwe bakabatiza mu mazi macye naho abandi bakabatiriza mu ijambo, abandi bakabatirisha mu nsi y’ibendera, naho abandi bagakora gusa ibirori, byose barangiza bakavuga ngo ni ukubatiza!!! Aravuga ngo nyamara ukubatizwa ni kumwe ati kuva mu itangira niko byagendaga, uko ni ukwinjira mu mazi menshi kandi birasobanura ko umuntu aba apfanye na Yesu, aravuga ngo niba rero ushaka gukurikira YESU kora uko Yesu yakoze " . Uwo mwanya rero akimara kuvug aibyo, anyinjiza rero muri urwo rurembo.
NABONYE PARADIZO Y’ABERA
Ngezemo mpabonera ibintu bidasanze!! Bavandimwe, niba ukijijwe hari ibintu byiza bigutegereje!!Ntukaruhe gukora ibyiza kuko nutagwa isari uzasarura. bavandimwe mbona ibintu bidasanze!! Wari mwiza uwo mugi sinababwira uko wari wubatse, barambwiye ngo :" Reba PARADIZO y’abera!! Mbona abakristo bapfiriye ku isi aho baruhukira, ndenezerwa cyane!!!
Bari bafite kunezerwa kudasanzwe, baranezerwaga baririmba kandi bahimbaza,bari bafite mu maso hakeye, uwo muntu arambwira ngo dore abana b’Imana abo bapfiriye muri Yesu Kristo, ndavuga nti niba koko bariya baraturutse iriya iwacu, ndavuga nti:" Reka ndebe niba hari abo ndibuze kubasha kumenyamo, ndebe ko harimo abagore n’abagabo, ndebe ko harimo abazungu n’abirabura, niba koko barapfiriye muri Yesu.
Icyantangaje, abo bantu bose bari bafite ishusho imwe,bose bari bambaye umwenda usa kimwe,kandi bose barareshyaga, nta muremure n’umugufi, nta munini cyangwa se umuto, nta musore n’umusaza, kandi bose bavugaga ururimi rumwe, HALLELUIA!! Ndanezerwa cyane! Uwo muntu arambwira ngo ibyo bitekerezo byawe ntibiguteshe umwanya ngo aha nta mugore n’umugabo, nta muzungu n’umwirabura,ngo iyo umuntu apfiriye muri Yesu Kristo akareka ya mibiri yanyu ngo iyo ageze ino yambikwa undi mubiri w’icyubahiro, yitwa umwana w’Imana.
Arambwira ngo Reba umunezero w’abana b’Imana, ngo icyakora uyu munezero ubona nturaba umunezero nyakuri kuko hari undi dutegereje, ngo aha bari bararuhutse gusa, ngo kuko undi munsi, bazongera bimurwe bavanwe aha,ngo nabo ubwabo baracyacyeneye kubona Yesu Kristo, ngo kuko ntibaramubona, ngo umunsi bazabona Yesu ngo umunezero wabo uziyongera,ngo n’imibiri yabo izabengerana kuruta uko uyireba uyu munsi.
TWAGIYE MU RUNDI RUREMBO
Arambwira ngo ngwino urebe, arambwira ngo ntugirengo birangiriye aha. Mbona bankuye muri urwo rurembo banyinjiza mu rurembo rwa kabiri, mbona tugeze mu mazi inyanja nziza,iyo nyanja yabengeranaga nk’isarabwayi cyangwa se indorerwamo.Aho hagat muri urwo rurembo, iyo nyanja yacagamo yigoronzora kandi yagendaga bucye bucye.Sinambutse urwo ruzi. Njye mbona ndi hakurya y’uruzi.
Muri ako kanya nk’ako guhumbya ngiye kwisanga nisanga muri uwo mugi, naho mpabona undi mugi utangaje, ni ururembo rwejejwe, ndeba uko wubatse, nyamara sinigeze mbisobanukirwa, nabonaga ari nk’indorerwamo zinca mu maso, ndebye hasi, nabonye ari nka zahabu ibengerana basizi hasi, nabonaga ahantu hose hasi hasa n’aho bahasize Zahabu, ndavuga ngo Reka ngende ntembere nk’uko tugenda ku isi, nshatse kuhateramo intambwe birananira, numvaga ukuguru kwanjye kuzamuka nk’ukandagiye kuri Rasoro.
Barambwira ngo Wowe ntiwashobora kugendera muri uyu mugi. Barambwira ngo nta muntu kugeza na n’ubu wari winjira muri uyu mugi, ngo iyi niyo bita YERUSAREMU nshya mujya mwumva, ngo iyi niyo Imana yateguriye umugeni wa Kristu. Ohhhh!!! Ni ibintu bitangaje. Mwewe Data, reka tuzigire mu ijuru. AMEN
Ndareba, nitegereza hirya no hino, ndavuga nti:" nukuri ijambo ry’Imana ni ukuri.Yohana yabonye urwo rurembo kuva cyera,iyo urebye muri Bibliya mu Byahishuriwe Yohana,uzahasanga ukuntu Yohana yeretswe uwo murwa,kandi ibyo yavuze yabonye muri uwo mujyi, nanjye ni ukuri narabibonye n’amaso yanjye, maze kubibona ndavuga nti nukuri Bibliya ni ijambo ry’Imana.Bibliya ni ijambo ry’Imana, ubyange cyangwa ubyemere byanze bikunze tuzataha.
Ndareba, nditegereza, ndavuga nti nukuri umunsi umwe nzagenda njye kwibera muri urwo rurembo, uhereye uwo munsi, kugeza uyu munsi, ibitekerezo byanjye ntibirahinduka, kuko nabirebesheje amaso yanjye, numvishije amatwi yanjye, nawugendeshejemo ibirenge byanjye, nabonye ibintu binejeje niyemeza kujya mu ijuru. Ubyemere cyangwa ubyange nzaba mu ijuru kuko narabibonye,simfite gushidikanya.
Ubyemere ntubyemere, niba ubishaka reka tujyane mu ijuru, kandi niba ubyanga wigumire uko uri, ariko ntubuze abantu amahoro, nibyo hari abantu babuza abandi amahoro, iyo bigishije ubutumwa, ukazana ibibazo byinshi, ukagora abantu b’Imana, baza kukwigisha ukumva baje kugusabiriza bakinginga,bakarara ku isima cyangwa ku matapi barimo kugusengera abandi bakiyiriza abandi bakohereza urubyiruko ngo bajye kuvuga ubutumwa.
Kizwa, nudakizwa ntugirengo mu ijuru bazarira, ahubwo bazakomeza mu byishimo byabo, ntugirengo nutajyayo intebe yawe mu ijuru izashoma izabona uyicaraho niba ubishaka tujyane mu ijuru, niba utabishatse igumire uko uri, menya yuko mu ijuru, Paradizo irubatswe, kandi hariyo abantu benshi, n’abandi turi mu rugendo, niba ubishaka tujyane nutabishaka igumire uko umeze, ariko reka kuduteraho amahane ndugu yangu..
Source/jesus.rw
Latest from rwandagospel
- Iyi Nzu yo Mukinyejana Cyambere Bivugwa ko Ariho Yesu Yakuriye
- Chorale Ahava yo muri ADEPR Nyacyonga igiye Gushyira ku Mugaragaro Album Video Ya Mbere.
- ARISE AND SHINE MEGA CONFRECE
- Gisubizo Ministries Yagaragaye Muri Guerisons des ames Burundi
- “Audience of one” Luc Buntu yadutangarije ho byinshi ndore ko ari ngaruka kwezi .


text:
NASA yavumbuye indi mibumbe 26
Ikigo cya Leta Zunze Ubumwe Z’Amerika gishinzwe ubumenyi bw’isanzure (NASA) cyavumbuye indi mibumbe 26 mu isanzure yibumbiye mu mahuriro (système planétaire) cumi na rimwe.
Iyi mibumbe yavumbuwe n’icyuma kabuhariwe mu kureba mu isanzure cyitwa télescope Kepler kimaze kuvumbura imibumbe igera kuri 60 n’ iyi 26 tuyibariyemo.
Muri aya mahuriro 11 y’ imibumbe, harimo rimwe ryahawe izina rya Kepler-33 rigizwe n’imigabane itanu rikaba risa n’ ihuriro isi iherereyemo (système solaire) rigizwe n’ imibumbe (...)
Ikigo cya Leta Zunze Ubumwe Z’Amerika gishinzwe ubumenyi bw’isanzure (NASA) cyavumbuye indi mibumbe 26 mu isanzure yibumbiye mu mahuriro (système planétaire) cumi na rimwe.
Iyi mibumbe yavumbuwe n’icyuma kabuhariwe mu kureba mu isanzure cyitwa télescope Kepler kimaze kuvumbura imibumbe igera kuri 60 n’ iyi 26 tuyibariyemo.
Muri aya mahuriro 11 y’ imibumbe, harimo rimwe ryahawe izina rya Kepler-33 rigizwe n’imigabane itanu rikaba risa n’ ihuriro isi iherereyemo (système solaire) rigizwe n’ imibumbe icyenda izenguruka izuba.
Imibumbe 26 yavumbuwe yose iruta umubumbe w’ Isi. 15 muri yo ifite ubunini buri hagati y’ ubw’Isi na n’ubw’ umubumbe wa Nepturne.
Nkuko bitangazwa na Daugh Hudgins umwe mu bashashatsi bo muri NASA, kugeza ubu hamaze kubarurwa imibumbe 729.
Yagize ati : "Mbere y’ uko twohereza Kepler muri Werurwe 2009, twari tumaze kumenya indi imibumbE igera nko kuri 500’’
Kepler, Icyuma kabuhariwe mu kureba mu isanzure ari nacyo cyavumbuye iyi mibumbe yose, cyoherejwe mu isanzure na NASA, gifite uburemere bw’ ibiro 1.030 bikaba biteganijwe ko kizarangiza ubutumwa bwacyo muri uyu mwaka.
Mu Gushyingo 2011, Kepler yavumbuye undi mubumbe ufite imiterere ijya gusa n’ iy’Isi ku buryo abahanga bavugaga hashobora kuba hari amahirwe yo guturayo ikinyabuzima. Uyu mubumbe wahawe izina rya Kepler-22b.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Abaturage batuye mu karere ka Rulindo,kuri uyu wa kane tariki ya 8/11/2012,basoje umunsi w’ukwezi kwahariwe umuryango,uyu munsi ukaba wari watangiye ku itariki ya 18/10 uyu mwaka.
Ibirori byo gusoza uyu munsi byabereye mu murenge wa Kinihira,abitabiriye ibyo birori bakaba bagaragarije abashyitsi bari babasuye ,ibyo bagezeho mu rwego rwo kwiteza imbere,no guhosha amakimbirane arangwa mu miryango.
Uwamahoro Annociata umwe mu badamu babashije kwikura mu bukene ,ubu akaba ageze ku rwego rushimishije,yavuze ko abagore babashije gukumira amakimbirane bashaka icyateza imiryango yabo imbere.
Yagize ati:burya amakimbirane mu ngo akenshi aterwa n’uko abantu baba batagira icyo bakora, ariko iyo umugore ahagurutse agakora,umuryango nturangwemo ubukene,usanga mu rugo hari umutuzo.Ni muri urwo rwego nk’abadamu twahagurutse tujya mu mashyirahamwe yo kuzigama no kuguza”
Umuyobozi wungirije ushinzwe imibereho myiza mu karere ka Rulindo,Niwemwiza Emilienne,yabwiye abaturage bo mu murenge wa Kinihira ko bagomba kwita ku miryango yabo.
Yagize ati” ibikorwa by’ukwezi kwahariwe umuryango,ntibirangiruye aha,turifuza ko byakomeza bikaba mu buzima bwanyu bwa buri munsi.Mukomeze mwite ku miryango yanyu ,mwitabira akarima k’igikoni,kugira ngo murwanye indwara zituruka ku mirire mibi,mugira isuku”
Yakomeje avuga ko cyane cyane abadamu ari bo pfundo ry’isuku mu miryango yabo.
Ati”Abana banyu bakeneye kugirirwa isuku nimutoze abana kugira isuku muri byose,haba ku myambaro,ku mubiri ndetse no ku bikoresho dukoresha iwacu mu miryango”
Umushyitsi mukuru wari witabiriye uwo muhango wo gusoza ukwezi kwahariwe umuryango,Ministre muri Prezidanse,Tugireyezu Venencie,yashimye abanyakinihira uburyo bagerageza kubana neza mu miryango yabo,anabasaba kongeramo imbaraga kuko hari ibitagenda neza.
Yagize ati”Abayobozi barasabwa kwegera abaturage bakabasha gusobanukirwa n’ibyabateza imbere mu miryango,aho guhora mu nduru bapfa ubusa.byagaragayeko iyo abayobozi ndetse n’imiryango imwe muri mwe,mugize uruhare mu gufasha gukemura ibibazo byo mu miryango,bikemuka burundu.
Ibibazo mufite ,bifite ibisubizo muri mwe,ntimubishakire ahandi,ahubwo nimwicare mubyishakemo
Muri ibi birori hakaba hagaragayemo ibikorwa bitandukanye birimo gusura amashyirahamwe y’abatuye uwo murenge,ndetse n’abikorera ku giti cyabo,gusangiza abana amata,no koroza imwe mu miryango ikennye kurusha iyindi, ituye mu murenge wa Kinihira.


text:
Minisitiri Musoni yemeje ko imbogamizi mu mihigo yahizwe zidateye ubwoba
Nyuma y’igenzura ry’imihigo ryakorewe mu nama yahuje abayobozi b’Intara n’Uturere na Minisiteri y’Ubutegetsi bw’Igihugu kuri uyu wa Gatanu tariki ya 28 Ukuboza, hagaragajwe ko usibye Akarere ka Kayonza nta mbogamizi zizabuza kwesa imihigo yahizwe. Minisitiri w’Ubutegetsi bw’Igihugu, Musoni James, avuga ko imihigo igenda neza, uretse muri Kayonza yahuye n’ikibazo cy’amapfa.
Ibindi Musoni yagaragaje nk’imbogamizi mu mihigo, ni abafatanyabikorwa bataratanga umusanzu bemeye, n’inzego zimwe za leta (...)
Nyuma y’igenzura ry’imihigo ryakorewe mu nama yahuje abayobozi b’Intara n’Uturere na Minisiteri y’Ubutegetsi bw’Igihugu kuri uyu wa Gatanu tariki ya 28 Ukuboza, hagaragajwe ko usibye Akarere ka Kayonza nta mbogamizi zizabuza kwesa imihigo yahizwe.
Minisitiri w’Ubutegetsi bw’Igihugu, Musoni James, avuga ko imihigo igenda neza, uretse muri Kayonza yahuye n’ikibazo cy’amapfa.
Ibindi Musoni yagaragaje nk’imbogamizi mu mihigo, ni abafatanyabikorwa bataratanga umusanzu bemeye, n’inzego zimwe za leta zitaratanga ubufasha zigomba. Akomeza avuga ko n’ubwo hari izo mbogamizi, bifite igaruriro, kandi hari icyizere ko n’umusaruro uzaba mwiza mu bihe by’ihinga bitaha.
Ku kibazo cy’ikiri gukorwa mu kugoboka abaturage bugarijwe n’amapfa aho gutegereza ko umusaruro waba mwiza mu kindi gihembwe cy’ihinga, Guverineri w’Intara y’Iburasirazuba, Uwamariya Odette arema agatima abaturage.
Avuga ko mu bindi bihe by’ihinga abaturage babashije kweza bityo hakaba hari abagifite imyaka. Mu mirenge yegereye Akagera ahavugwa amapfa cyane, ngo bakanguriye abaturage guhinga imyaka ishobora guhangana n’izuba.
Ku kibazo cy’ibikorwa byihariye byaba byaragenewe Intara zagaragajwe ko zasigaye inyuma kurusha izindi, Minisitiri Musoni yasobanuye ko gusigara inyuma byaterwaga ahanini n’ibikorwaremezo bitari bimeze neza kandi izo mpamvu ngo zakuweho.
Musoni yongeyeho ko hari amafaraga asanzwe agenerwa Uturere dufite ubukene burenze 50%, kandi hari n’amafaranga yashyizweho azajya ahabwa abaturage bafite imibereho mibi.
Imihigo ni uburyo abayobozi bagaragaza ibikorwa bazakora mu mwaka. Kugenzura uko imihigo ishyirwa mu bikorwa byo ni igikorwa cya buri mezi atandatu.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Muri Mutarama intore ziratangira ibikorwa by’urugerero
Icyiciro cya mbere cy’imirimo y’ubwitange ifitiye igihugu akamaro izajya ikorwa n’abarangije amashuri yisumbuye, byiswe kujya ku rugerero, cyizatangira tariki ya 21 Mutarama 2013.
Icyiciro cya mbere cyo kujya ku rugerero kizatangirana n’intore zirangije amashuri yisumbuye mu mwaka wa 2012.
Mu nama yahuje Minisiteri y’ubutegetsi bw’igihugu(MINALOC), Intara, Uturere n’Umujyi wa Kigali yo ku wa 29 Ukuboza, Rugamba Egide ushinzwe igenamigambi muri MINALOC, yatangaje ko iyo mirimo igiye gukorwa (...)
Icyiciro cya mbere cy’imirimo y’ubwitange ifitiye igihugu akamaro izajya ikorwa n’abarangije amashuri yisumbuye, byiswe kujya ku rugerero, cyizatangira tariki ya 21 Mutarama 2013.
Icyiciro cya mbere cyo kujya ku rugerero kizatangirana n’intore zirangije amashuri yisumbuye mu mwaka wa 2012.
Mu nama yahuje Minisiteri y’ubutegetsi bw’igihugu(MINALOC), Intara, Uturere n’Umujyi wa Kigali yo ku wa 29 Ukuboza, Rugamba Egide ushinzwe igenamigambi muri MINALOC, yatangaje ko iyo mirimo igiye gukorwa bwa mbere mu gihugu hose, . izatangira tariki ya 21 Mutarama, imare amezi atatu.
Rugamba avuga ko imirimo izajya ikorwa ari imirimo y’amaboko n’ubukangurambaga bugamije guhindura imyumvire mu baturage, bitewe n’ibikenewe aho izo ntore zituye. Iyo mirimo izajya ikorwa amasaha atandatu ku munsi.
Mu Rwanda hamaze igihe hagiyeho gahunda yo guhuza urubyiruko cyane cyane ururangije kwiga amashuri yisumbuye mu itorero, bakiga ibijyanye n’indagagaciro na kirazira by’umunyarwanda. Abava mu itorero kandi bahabwaga ubutumwa butandukanye burimo guhindura imyumvire no kugirira akamaro aho batuye.
Iki gikorwa kigiye gutangizwa cyo kizakorwa hubahirizwa itegeko ryemejwe na Repubulika y’u Rwanda rirebana n’ubukorerabushake.
Imirimo yo ku rugerero izajya ikorwa, ni ubwitange nta mushahara uzajya uhabwa abayikora.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
UBURENGERAZUBA : Inama zitandukanye zizajya zibera mu turere dutandukanye
Umwe mu myanzuro y’inama y’umutekano yaguye y’Intara y’i Burengerazuba yo kuwa gatatu tariki (28/11/2012) nuko mu ntangiriro z’umwaka utaha inama zitandukanye z’Intara zizajya zibera mu turere dutakanye, aho kubera gusa mu karere ka Karongi ku cyicaro cy’Intara nk’uko byari bisanzwe.
Icyi cyemezo cyafashwe kugira ngo ababa batumiwe muri izo nama bajye babasha kubona umwanya wo kumenya ibibazo byigirwamo kuko akenshi biba bireba uturere dutandukanye, bityo no guhinduranya aho zibera bigatuma ibibazo birushaho kumvikana.
Ibi kandi bizajya binorohereza bamwe mu bitabira inama kudahora bakora ingendo ndende akenshi bakanakererwa kubera guturuka kure. Urugero nk’abaturuka mu turere twa Rusizi, Rubavu na Nyamasheke bagomba kuza i Karongi ku cyicaro cy’Intara. Kenshi iyo inama zigomba gutangira saatatu z’igitondo, usanga zikerererwa nk’isaha cyangwa irenga kubera gutegereza ababa bakiri mu nzira.


text:
Rusizi: Urubyiruko rurakangurirwa kwita ku bidukikije
Umuyobozi wa Pariki y’igihugu ya Nyungwe Rugerinyange Louis arasaba urubyiruko gushishikarira ibikorwa bigamije kubungabunga ibidukikije, kuko nta bidukikije nta buzima bwabaho.
Ibi yabisabye urubyiruko ruturiye ishyamba rya Cyamudongo kuwa 27 Gicurasi 2012, muri gahunda yatangijwe n’Ubuyobozi bw’iyo Pariki yo gukangurira urubyiruko kubungabunga ibidukikije no kubyigisha bagenzi babo, binyuze ma mahuriro ashinzwe kurengera ibidukikije muri buri kigo cy’amashuri, by’umwihariko ibituriye Pariki (...)
Umuyobozi wa Pariki y’igihugu ya Nyungwe Rugerinyange Louis arasaba urubyiruko gushishikarira ibikorwa bigamije kubungabunga ibidukikije, kuko nta bidukikije nta buzima bwabaho.
Ibi yabisabye urubyiruko ruturiye ishyamba rya Cyamudongo kuwa 27 Gicurasi 2012, muri gahunda yatangijwe n’Ubuyobozi bw’iyo Pariki yo gukangurira urubyiruko kubungabunga ibidukikije no kubyigisha bagenzi babo, binyuze ma mahuriro ashinzwe kurengera ibidukikije muri buri kigo cy’amashuri, by’umwihariko ibituriye Pariki ya Nyungwe.
Iyi gahunda yo gukangurira urubyiruko kwita ku bidukije kandi bikaba umuco warwo, ije mu gihe Leta y’u Rwanda ikora ibishoboka byose ngo habungwabungwe ibinyabuzima binyuranye by’umwihariko amashyamba, kuko mu gihe gishize byagaragaye ko kutayitaho bishobora gutera akaga gakomeye.
Ni muri urwo rwego, umuyobozi wa pariki y’igihugu ya Nyungwe Rugerinyange Louis, yatangarije IGIHE ko uburyo bwo gusobanurira urubyiruko akamaro k’ibidukikije n’uburyo bwo kubirengera bizatuma ubwo butumwa bugera kuri benshi. Akaba ariyo mpamvu basaba abarezi n’abanyeshuri bo mu mashuri abanza n’ayisumbuye kubigira ibyaho , bityo urubyiruko nk’u Rwanda rw’ejo uruhare rwabo rugafasha mu kubungabunga ibidukikije cyane cyane Pariki y’igihugu ya Nyungwe
Bakarere Marie Jose na Nzayisenga Alphonse ni abanyeshuri mu mashuri yisumbuye mu murenge wa Nkungu, batangaza ko basanzwe babarizwa muri Club ishinzwe kurengera ibidukikije muri uwo murenge.
Bavuga ko nubwo bigisha abandi kudakora ibikorwa bibangamira ibidukikije, batari bazi ko amashyamba ari n’indiri y’ibindi binyabuzima bifitiye abantu akamaro, harimo n’inyamaswa y’impundu, inasigaye hake cyane ku isi. Kuri bo ngo icyo bagiye gukora ni ugushishikariza buri wese kwita ku bidukikije, cyane cyane hakirindwa ibikorwa byo gutega imiteko mu ishyamba kuko ishobora kwangiza inyamashya, bikajyana no kubakangurira kudatwika ishyamba ndetse no kwirinda gutema ibiti kimwe n’ibindi bikorwa byabangamira ibinyabuzima biri muri Pariki ya Nyungwe.
IGIHE cyifuje kumenya icyo abaturiye Pariki ya Nyungwe babona nk’inyungu zituruka ku bukererarugendo, Madame Tuyishime Claudine ushinzwe gukangurira abaturiye pariki ya nyungwe kudakora ibikorwa biyangiza, avugako 5% by’umusaruro wose uturuka ku bukererugendo ukoreshwa mu kwegereza baturage ibikorwa by’amajyambere birimo ibigo nderabuzima, amashuri, imihanda ndetse hari n’ahakorwa amatanura ya Kijyambere.
Ishyamba rya Cyamudondo ni igice cya Pariki ya Nyungwe, ribonekamo inyamaswa zinyuranye ndetse n’amoko y’inyoni ataboneka ahandi. Abaturage baturiye imirenge ihana imbibi naryo nka Gitambi, Nyakabuye na Nkungu, bakangurirwa kwirinda icyo aricyo cyose cya ryangiza.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
The general assembly for women in Cyanika sector in Nyamagabe district set strategies to end domestic violence through the Parents Evening program. The women general assembly that was convened on Tuesday the 9th.July 2013 to learn on how domestic violence is done and how it can be eradicated among other things. Marguerite Mukankuranga the coordinator […]
Cyanika: Inama rusange yiyemeje guhangana n’ihohoterwa binyuze mu mugoroba w’ababyeyi.
Kuri uyu wa kabiri tariki ya 09/07/2013, inama rusange y’inama y’igihugu y’abagore bo murenge wa Cyanika mu karere ka Nyamagabe yarateranye igamije kurebera hamwe uko ihohoterwa rikorerwa mu ngo rihagaze, ishyirwa mu bikorwa rya gahunda y’umugoroba w’ababyeyi ndetse n’imitangire y’amaraporo ahagarariye abagore ku nzego zitandukanye basabwa gutanga. Mukankuranga Margarithe, umuhuzabikorwa w’inama y’igihugu y’abagore mu murenge […]
Ngoma: Abagore bibumbiye mu muryango “Mothers Union” wo mu itorero rya EAR Musamvu bakoze amasengesho yo gusabira ingo
Mugihe hashize iminsi hirya no hino mu Rwanda havugwa imibanire mibi mu bashakanye ndetse binavamo ubwicanyi hagati yabo, abagore 97 bibumbiye mu muryango “mathers Union” mu itorero rya EAR, paroisse Musamvu bakoze igiterane cy’amasengesho cyo gusabira ingo kubana neza maze abagera kuri 50 batabanaga neza n’abo bashakanye bahava bihannye. Icyi giterane cyamaze iminsi itatu cyasojwe […]
“Umwana utarahanuwe icyo yakora cyose ntawamurenganya”- Depite Nyirabega Euthalie
Intumwa ya rubanda mu Nteko Nshingamategeko y’u Rwanda umutwe w’abapite Hon. Nyirabega Eutahalie arasaba abagore bo mu karere ka Nyanza kwita ku burere bw’abana babo bakajya babaha impanuro amazi atararenga inkombe. Ibi yabitangaje ubwo yifatanyaga n’abagore bo mu karere ka Nyanza mu nteko rusange yabo yabahuje tariki 27/03/2013 ikaba yabereye ahitwa ku Rwesero muri ako […]
Bahuje itsinda ryo kugurizanya amafaranga n’umugoroba w’ababyeyi
Abaturage bo mu mudugudu w’Agateme ho mu Murenge wa Tumba, Akarere ka Huye, ni bo biyemeje guhuza itsinda rigurizanya amafaranga n’umugoroba w’ababyeyi, nk’uburyo bwo kubasha kubona abantu bateraniye hamwe. Kamizikunze Theoneste, umuyobozi w’uyu mudugudu, avuga ko mbere yo guhuza amatsinda yo kugurizanya n’ayo kuganiriramo ibibazo byo mu ngo hagamijwe gukeburana nk’abaturanyi, ari wo mugoroba w’ababyeyi, […]
GISAGARA: ABATEGARUGORI BAKWIYE KUMENYA GUTEZA IMBERE INGO ZABO N’IGIHUGU
Abategarugori bo mu karere ka Gisagara barasabwa kwita ku iterambere ry’umuryano ni iry’igihugu, bakamenya ko akazi kabo atari ukubyara gusa. Ibi bikaba ari ibyagarutsweho na hon.depute Speciose MUKANDUTIYE ubwo yasuraga abagize inama y’iguhugu y’abagore bo mu karere ka GISAGARA kuri iki cyumweru. Muri iyi congres yahuje abagize komite z’inama y’igihugu y’abagore kuva ku rwego rw’akagali […]
Nyamagabe: Ababyeyi bigishijwe kubahiriza uburenganzira bw’abana hagamijwe guca ubuzererezi.
Kuri uyu wa gatatu tariki ya 13/02/2013, ababyeyi barema isoko rya Nyamagabe riherereye mu murenge wa Gasaka mu karere ka Nyamagabe bigishijwe ku burenganzira bw’abana, ndetse banibutswa inshingano zabo zo kwita ku bana hagamijwe guca ubuzererezi ndetse no kujya bajyana abana bose ku ishuri. Ibi byakozwe nyuma y’uko abana batagejeje ku myaka y’ubukure bazaga mu […]
Ntibisanzwe: bamwe mu abagore b’abanyarwandakazi banenga bagenzi babo babyaye abana benshi
Mu gihe bamwe mu banyarwanda n’abanyarwandakazi batumvaga neza inama bahabwa zo kuringaniza urubyaro, kubera gutsimbarara kumahame ajyanye n’amadini cyangwa imyumvire yabo bwite, ubu bamwe mubanyarwandakazi harimo n’abatuye icyaro usanga banenga bagenzi babo bakibyara abana benshi. Kuri uyu wa 7 Mutarama,2013 abagore 4 bo mu mirenge ya Hindiro na Matyazo mu karere ka Ngororero, bari mu […]
Rwanda : Urubyiruko rurakangurirwa kumenya ko gushinga urugo atari imikino
Perezida w’ Ihuriro ry’Abanyarwandakazi bari mu Nteko Ishinga Amategeko (FFRP) atangariza urubyiruko ko gushinga urugo atari imikino. Ngo abashinga ingo bagomba kugira gahunda ihamye kugira ngo bo n’abazabakomokaho bazagire ejo hazaza heza. Mukarugema Alphonsine, perezida wa FFRP, ubwo yari ari mu karere ka Burera tariki ya 06/11/2012, muri gahunda yo kuremera abagore batishoboye bo muri […]


text:
Gasabo: Abaturage bamwe baranenga kwangirizwa na koperative “Va mu Mwijima”
Abagize koperative Cyaruzinge Va mu mwijima (CO.C.VAM), yo mu karere ka Gasabo, Umurenge wa Ndera Akagali ka Cyaruzinge ntibavuga rumwe n’abaturage ishaka ko bayibera abanyamuryango mu kubaka amazu ajyanye n’igihe, inyuza ibikorwa byayo mu masambu yabo.
Koperative “Va mu Mwijima”, imaze kugira abanyamuryango 32, ikora ibikorwa byo gukata ibibanza n’imihanda, ariko ikaba itagira ibiro, ntiyumvikana n’abaturage bamwe mu bikorwa ikorera mu masambu yabo, kuko bavuga ko ibangiriza.
Uko ikibazo (...)
Abagize koperative Cyaruzinge Va mu mwijima (CO.C.VAM), yo mu karere ka Gasabo, Umurenge wa Ndera Akagali ka Cyaruzinge ntibavuga rumwe n’abaturage ishaka ko bayibera abanyamuryango mu kubaka amazu ajyanye n’igihe, inyuza ibikorwa byayo mu masambu yabo.
Koperative “Va mu Mwijima”, imaze kugira abanyamuryango 32, ikora ibikorwa byo gukata ibibanza n’imihanda, ariko ikaba itagira ibiro, ntiyumvikana n’abaturage bamwe mu bikorwa ikorera mu masambu yabo, kuko bavuga ko ibangiriza.
Uko ikibazo giteye
Iyi koperative yasabye abaturage batuye mu kagali ka Cyaruzinge kwishyirahamwe bakubaka amazu agendanye n’igihe, ikahacisha imihanda inyura hagati y’amazu yabo kugira ngo batazagurirwa amasambu yabo n’abaturutse ahandi.
Cyakora bamwe mu baturage banze gushyigikira icyifuzo cy’abashinze iyo koperative, ngo kuko basanga bashaka kubimura ku ngufu kugira ngo n’ibarambirwa bagurishe ibyabo hasigaranwe n’abifite.
Iyi koperative yananiwe kumvikana n’abaturage irangije yirara mu mirima yabo icamo imihanda n’ibibanza itemagura n’insina zabo.
Abaturage bamwe baguye mu kantu
Nsengiyumva Augustin, umwe mu baturage wa Cyaruzinge, avuga ko nta bisobanuro bihagije abaturage bahawe kugira ngo babe batanga ubutaka bwabo ngo bunyuzwemo imihanda.
Nsengimana ati “ Nk’abaturage ntitwanze ko hakorwa ibikorwa by’iterambere, ariko ikibazo ni uko ibikorwa by’umuturage byangizwa ntibyishyurwe, kandi gushyirwa muri koperative bikaba ku ngufu.”
Iyi koperative, Nsengimana avuga ko yamusabye gucisha umuhanda mu isambu ye, arabemerera ariko n’aho yabahaye barengejeho banangiza insina ze n’ibiti byari bihateye.
Iki kibazo ahuriyeho na Kamegeri Faustin, we wasabwe gusenya inzu ye kugira ngo hacemo umuhanda kandi nta ngurane ahawe, ngo basanga koperative itagakwiriye gukora ibikorwa nk’ibyo itabanje kugaragaza amafaranga yo kwishyura abaturage.
Abaturage kandi bakomeza bavuga ko mu ikatwa ry’iyo mihanda inyuzwa mu masambu yabo, bidakorwa kimwe kuri bose, kuko hari abo bavuga ko bakomeye imihanda itanyuzwa mu masambu yayo. Batanga urugero rw’isambu ya perezida wa koperative, ngo yanze gucishamo umuhanda kandi ngo bigaragra ko hagombaga kunyuzwa umuhanda umanuka uhura n’indi.
Usibye ibyo ngo hari n’amafaranga ibihumbi 170 bakwa iyo ugiye kubaka inzu n’ibihumbi 90 yo kunyuza umuhanda imbere y’umuturage runaka.
Ikindi kandi, abaturage bavuga ko nta nzobere ishinzwe gukata iyo mihanda bikorwa n’ubundi na Perezida wa koperative.
Nganirwa Emmanuel, Perezida wa koperative ya Cyaruzinge “Va mu mwijima”, igurisha ibibanza no gukora imihanda, avuga ko bafashe icyemezo cyo kwiteza imbere mu kagali kabo bakubaka amazu meza ajyanye n’igihe, ariko ngo kuba hari abaturage bagiye bangirizwa insina zabo n’indi myaka, nta kubyishyurwa kuko byakozwe ku nyungu za bose kugira ngo ibikorwa by’iterambere bibagereho, ati “ Hari abaturage batinda kumva ibyiza dushaka kubagezaho.”
Avuga ko abamaze kwitabira iki gikorwa cyo kwemera ko hacishwamo imihanda bagera ku kigereranyo cya 80%, naho 20% basigaye bakaba abo yita ko bagifite imyumvire mike.
Uyu muyobozi wa Koperative avuga ko ubuyobozi bw’Akarere ka Gasabo bwabasabye kwiyumvikanira ubwabo ku bijyanye no kuba abaturage bakwemera ko hacishwamo imihanda, kandi nta n’ingurane bahawe mu byakwangizwa byose.
Nduwayezu Alfred, Umunyamabanga Nshingabikorwa w’Umurenge wa Ndera, aganira na IGIHE, yavuze ko iki kibazo atakinjiramo cyane ngo kuko kireba abaturage ubwabo basabye ko bakwiyumvikanira bakubaka amazu ajyanye n’igihe ndetse hagacishwa imihanda myinshi muri utwo duce.
Nk’ubuyobozi bw’Umurenge bwabahaye imashini zo gukata imihanda, ibijyanye n’ibibazo byagiye bivukamo byo kwangiza imyaka y’abaturage basabye ubuyobozi bwa koperative kumvikana n’abo bangirije.
Amafoto Faustin Nkurunziza
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Zimwe mu mpamvu zituma abagore baca inyuma abagabo babo
Zimwe mu ngo z’abashakanye, havugwa ingeso yo gucana inyuma. Abagore batanga impamvu zabo n’abagore bagatanga ikibibatera.
Nubwo hari ababihakana kandi babikora, hari abagore biyemerera ko baca inyuma abagabo babo, bakavuga icyabibateye. Dore zimwe muri zo twumvanye bamwe.
Inshuti mbi
Baca umugani mu Kinyarwanda ngo “ihene mbi ntawe uyizirikaho iye”. Iyo umugore afite inshuti z’abagore bafite ingeso yo guca inyuma abagabo babo, buhoro buhoro bamuha amasomo akageraho akumva ko ari ishema (...)
Zimwe mu ngo z’abashakanye, havugwa ingeso yo gucana inyuma. Abagore batanga impamvu zabo n’abagore bagatanga ikibibatera.
Nubwo hari ababihakana kandi babikora, hari abagore biyemerera ko baca inyuma abagabo babo, bakavuga icyabibateye. Dore zimwe muri zo twumvanye bamwe.
Inshuti mbi
Baca umugani mu Kinyarwanda ngo “ihene mbi ntawe uyizirikaho iye”. Iyo umugore afite inshuti z’abagore bafite ingeso yo guca inyuma abagabo babo, buhoro buhoro bamuha amasomo akageraho akumva ko ari ishema yatanzwe nawe akabikora.
Kudateteshwa
Kimwe mu bintu abagore bakunda ku bagabo babo harimo no guteteshwa.
Ibi iyo bitabaye rero, usanga mu gihe umugore abonye undi mugabo umutetesha ku ruhande, ahita amutwara umutima.
Kutanyurwa mu mibonano mpuzabitsina
Bamwe mu bagore bavuga ko abagabo babo batabashimisha mu gikorwa cy’imibonano, bityo bakajya gushaka ababarusha gukora imibonano mpuzabitsina neza kubarusha.
Ingeso
Hari bamwe mu bagore baca inyuma abagabo babo kubera ingeso basanganywe, kunyurwa n’umugabo umwe bikabananira.
Gukunda iraha
Hari abagore bakunda ibigezweho, iyo abanye n’umugabo udafite ubushobozi bwo kubimuha, ashaka ahandi yabikura mu buryo ubwo aribwo bwose, byaba na ngombwa agatanga n’igitsina .
Ikindi ngo hari abagabo bamwe basohokana n’abagore babo, ngo babajyane kubyina, koga n’ahandi hantu hatandukanye, mu gihe abagore baba baramenyereye kuhajya batarashakwa. Ibi bikaba bikorwa cyane n’abagore batuye mu mujyi, ahari uruhurirane rw’ibirangaza.
Kuterekwa urukundo
Bamwe mu bagabo bahahira urugo, bagakora ibintu bitandukanye bijyanye n’iterambere ry’urugo ariko bakibagirwa gutetesha abagore babo.
Iyo abagore badateteshwa babonye abasore cyangwa abandi bagabo bazi kwita ku bagore [Abenshi bakunze kwita affection] kaba kabaye.
Umugore ngo aba akeneye ko umugabo we amubwira ko yaberewe, yatetse neza, yasokoje neza, ari mwiza n’ibindi nk’ibyo.
Hari imwe mu mpamvu zishobora gutuma umugore wawe aguca inyuma ubonyemo ukaba utabyitagaho, watangira kuzitaho.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ruhango: Abaturage basabwe kutanuma ku hakiri intege nke
Ubwo Umuyobozi w’Akarere ka Ruhango yasuraga abaturage bo mu murenge wa Kabagali mu kwezi kwahariwe imiyoborere myiza, yabasabye ko uwo mwanya udakwiye kuba uwo gukemura ibibazo by’amakimbirane n’ubwumvikane buke gusa, ahubwo ko hakwiye no kuganira ku bintu byose bibangamira abaturage mu iterambere.
Mbabazi François Xavier, ku wa gatatu tariki ya 6 Gashyantare 2013, asura Kabagli yagize ati " Kuza Kuganira namwe ni umwanya wo kugaragaza no kungurana ibitekerezo ku mishinga abaturage (...)
Ubwo Umuyobozi w’Akarere ka Ruhango yasuraga abaturage bo mu murenge wa Kabagali mu kwezi kwahariwe imiyoborere myiza, yabasabye ko uwo mwanya udakwiye kuba uwo gukemura ibibazo by’amakimbirane n’ubwumvikane buke gusa, ahubwo ko hakwiye no kuganira ku bintu byose bibangamira abaturage mu iterambere.
Mbabazi François Xavier, ku wa gatatu tariki ya 6 Gashyantare 2013, asura Kabagli yagize ati " Kuza Kuganira namwe ni umwanya wo kugaragaza no kungurana ibitekerezo ku mishinga abaturage bagamije kugeraho aho batuye, kwereka ubuyobozi ahari imbaraga nke n’ahakenewe inkunga y’ubuyobozi. »
Yabakanguriye kongera imbaraga muri gahunda zibafasha kugira imibereho myiza, kurwanya ubukene, kandi bakamenya kwizigamira, bakirinda kurira gutsemba, babifashijwemo n’umurenge SACCO.
Mu rwego rwo kurushaho kwimakaza imiyoborere myiza bihereye mu nzego z’ibanze, Mbabazi yasabye abayobozi bose kuva ku mudugudu kurushaho kunoza imitangire ya serivise, kugendera kure no kwamagana ruswa, kandi bagakemura ibibazo mu buryo bunoze kandi bwihuse.
Mu bibazo byabajijwe umuyobozi w’Akarere, ahanini biracyagaruka ku makimbirane ashingiye ku butaka.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Home » Posts tagged with » NAEB
advice \ agriculture \ Crop \ NAEB \ protection \ Tomato Grey mold rot \ Virus
Menya indwara y’ububore bw’inyanya n’uko umuhinzi wazo yayirinda
Inyanya ni igihingwa gikunze kwitabirwa n’abahinzi batandukanye mu Rwanda kandi kikagurwa cyane ku isoko dore ko umubare munini mu baturage ugikoresha mu guteka mu ngo. Inyanya igihe zihinze zishobora guhura n’indwara zitandukanye. Imwe muri zo ni indwara y’ububore bw’inyanya cyangwa “Grey mold rot”. Ese iyi ndwara igeze ku muhinzi yayirinda ate? Iyi ndwara nk’uko tubikesha […]
advice \ agriculture \ crops protection \ farmers \ fighting illness \ increasing \ NAEB \ production \ Rwanda
Muhuhirizi,ibishorobwa ndetse n’akamatirizi bimwe mu byonnyi byangiza igihingwa cy’inanasi
Ibyonnyi by’inanasi ni byinshi, Muri byo harimo akamatirizi kitwa ”dysmicosus brevipes”,Muhuhirizi ndetse n’ibishorobwa. Ibi byonnyi bikaba byangiza igihingwa cy’inanasi cyane. Akamatirizi kitwa dysmicosus kangiza inanasi gashyira mu mababi ubumara kandi ni nako gakwirakwiza indwara ya Virus yitwa “wilt”Bimwe mu bimenyetso bikaranga,inanasi ibanza gutukura ,nyuma mu gihe cya vuba ikuma nk’iyafashwe na kirabiranya. Mu kurwanya aka […]
advice \ agriculture \ avocado \ Crop protection \ illness \ NAEB \ problem \ resolution
MenyaindwarayaAntarakinozekurubutorwaAvokan’ukowayirinda mu giheuzihinga
ImbutozaAvokazihingwahenshikandizigakundwanabenshi mu baturage mu Rwanda. Ni urubutorugiraakamarokaninikubuzimabw’umuntukandirugakoreshwahenshiyaba mu ngo mu maresitora,amahoterin’ahandi. Runakoreshwa mu gukoraimiti,amasabunendetsen’amavuta. AkamarokaninikaAvokagatumaariurubutorukundwakandirugiraagacirogakomeye. Iyiakabaariyompamvukubahinzibayo,aringombwakumenyaindwarazifataikigihingwak’ingenzin’ukozakwirindwa. Antarakinoze,niimwe mu ndwarazifataigihingwacyaAvokank’ukotubikeshaigitabocy’ikigocy’igihugugishinzweibikomokakubuhinzibyoherezwa IndwarayaAntarakinoze “Antracnose”,iterwan’agahumyokitwa “colletotrichumgloeosporiodes”. Agahumyogateraiyindwaragakunzegufatakurutirukiriruton’amashamimato,kumababinikumbuto. Amababiniyoakunzekugaragazaibimenyetsoby’uburwayikukohazahoibibaraby’ibihogo,nyumaagahungukaigitikigasigarakimezenk’icyambayeubusacyangwacyakokotse. Iyindwaraikwirakwizwan’imvurakukoagahumyo kayo gakwirakwizwan’imvuracyangwa se umuntuakabayateraimbutoyaAvokaifiteakogahumyogateraiyindwara. Ishoborakwandurakandi mu giheavokaibanguriwehakoreshejweudushamidufiteiyindwara. Mu kuyirwanya,umuhinziagabanyaamashamikugirangourumurirw’imirasirey’izuban’umuyagabihagijebyinjire mu murimauteyemoavoka. Ikindiumuhinziashoboragukoreshaingemwezibanguriye. Ku bahinzireromukurikizeinamamugirwamuzabonaumusaruromwiza,bityomuzatereimberentimuhombe.
agriculture \ Annanas \ Crop protection \ Ear rot \ NAEB \ problem
Uko indwara y’ububore bw’amaso y’inanasi ifata n’icyo wakora kugira ngo uburinde icyo gihingwa
Ububore bw’amaso y’inanasi “Ear rot” buterwa n’uduhumyo two mu bwoko bwa Penicillium funiculosum na Fusarium moniliforme dufata amaso y’urubuto rw’inanasi. Ibimenyetso by’iyi ndwara ,ni uko usanga ijisho ry’urubuto rw’inanasi ryaraboze. Hari ubwoko bw’inanasi bigaragara inyuma nka “Queen”,hakaba n’ubundi bigaragara ari uko usatuye urubuto nka “Cayenne”. Mu kuyirwanya,nta miti iragaragazwa n’ubushakashatsi . Ibishoboka gukorwa mu kuyirwanya […]
beans \ Crop \ disease \ mosaic \ NAEB \ Rwanda \ Virus
Muhinzi, menya icyo wakora uhinze imiteja ikarwara Mozayike
Muri iki gihe cy’impeshyi abahinzi bashoka ibishanga bagahinga cyane cyane ibyerera igihe gito birimo ibishyimbo n’imiteja, abahinzi bakwiye kumenya uko bahanga n’indwara ya Mozayike nk’imwe mu zifata ibishyimbo by’imiteja, ikagabanya cyane umusaruro w’imiteja aho yageze. Indwara ya Mozayike ni imwe mu zifata ibishyimbo, cyane iby’imiteja. Ngo iterwa na virusi yitwa CMV, Beans mosaic virus. Mu […]
advice \ agriculture \ crops protection \ farmers \ fighting illness \ increasing \ NAEB \ production \ Rwanda
Gicumbi – Abahinzi barakangurirwa kwirinda indwara n’ibyonnyi byibasira inanasi
Indwara y’ibyonnyi ni imwe mu mbogamizi zikomeye mu buhinzi bw’inanasi aho usanga igihingwa cy’inanasi cyibasirwa n’udukoko bityo tugatuma umusaruro wazo uba mucye. Ni muri urwo rwego ushinzwe ubuhinzi mu karere ka Gicumbi Nzeyimana Jean Chrisostome kuri uyu wa 10/6/2014 yakanguriye abahinzi kumenya ibyonnyi mu buhinzi bwabo bityo hagafatwa ingamba zo kubirwanya. Avuga ko Ngo udukoko […]
agriculture \ coffee \ crops \ farmers \ increasing \ materials \ NAEB \ ngororero \ production \ programs
Ngororero: Abahinzi ba kawa batsinze amarushanwa umwaka wa 2013 bahawe ibihembo
Mu rwego rwo gushishikariza abahinzi kwita ku gihingwa cya kawa, bityo umusaruro uyikomokaho ukarushaho kwiyongera, ari mu bwinshi ndetse no mu bwiza; Akarere ka Ngororero kabitewemo inkunga n’Ikigo cy’Igihugu gishinzwe guteza imbere ibyoherezwa mu mahanga bikomoka ku buhinzi n’ubworozi (NAEB), kakoresheje amarushanwa y’abahinzi ba kawa mu kwita kuri icyo gihingwa (kubagara, gusasira, gukata, gutera imiti […]
cooperative \ farmers \ KOAKAKA \ manure \ NAEB \ Nyamagabe \ problem \ resolution \ selling
Nyamagabe: Abaturage KOAKAKA yasabye amafaranga ngo bahabwe ifumbire ngo igomba kuyabasubiza.
Nyuma y’uko abaturage bo mu murenge wa Kibilizi basabwe amafaranga na Koperative y’abahinzi ba Kawa ba Karama (KOAKAKA) ngo bahabwe ifumbire yo gushyira mu ikawa bakagaragaza ko batabyishimiye, hafashwe umwanzuro ko aba baturage bagomba gusubizwa amafaranga yabo. Ubusanzwe abaturage uko bagemuye ikawa ku ruganda mu mafaranga bahabwa haba hakuwemo ayo kugura ifumbire bityo igihe cyo […]
New NAEB boss promises to boost agriculture
The New Director General of NAEB Ambassador George William Kayonga Ambassador George William Kayonga was appointed head of the National Agricultural Export Board (NAEB), replacing Corneille Ntakirutimana who served for only three months. “We will accord all the needed support to the new director,” said Ntakirutimana, The outgoing Director General. NAEB is the organisation in […]
agriculture \ Crop protection \ Fitofutora Bulayiti \ illness \ NAEB
Menya indwara ya Fitofutora Bulayiti ikunze kuboneka ku gihingwa cya Marakuja n’uko umuhinzi wazo yayirinda
Iyi ndwara y’agahumyo kitwa “Phytophthora nicotianae var.parastica na Phytophthora cinnamoni”. Iyi ndwara yiyongera mu gihe cy’imvura n’iyo hari imiyaga myinshi. Bimwe mu bimenyetso biranga iyi ndwara kuri maracuja Mu bimenyetso biranga iyi ndwara,ni uko amababi ya marakuja cyangwa amatunda,amera nk’arimo amazi agahinduka ikigina kerurutse,akagwa igiti kigasigara nta mababi. Ahafashe ku ruti hahinduka isine,hejuru y’aho […]


text:
Rwanda | Rwinkwavu: Nta mwaka washira ikiyaga cya Kadiridimba kidahitanye umuntu
Abatuye hafi y’ikiyaga cya Kadiridimba kiri mu murenge wa Rwinkwavu mu karere ka Kayonza bavuga ko nta mwaka washira kidatwaye ubuzima bw’umuntu. Kadiridimba ni ikiyaga gito, ariko uburyo giteye ngo byayobeye abatuye hafi ya cyo. Nta mugezi munini ugisukamo amazi, ariko kikagaburira amazi menshi ibishanga biri hepfo yacyo kandi ntigikame.
Ikiyaga cya Kadiridimba ngo gifite ubujyakuzimu butazwi. Hari amakuru avuga ko higeze kugwamo ikamyo yuzuye inzoga za byeri iheramo, ku buryo iyo kamyo abari bayirimo n’inzoga yari itwaye nta nakimwe cyabonetse.
N’ubwo ikiyaga cya Kadiridimba gifite amateka atera ubwoba abacyumvise bwa mbere, abatuye hafi ya cyo bajyaga bacyogamo. Benshi mu bo twavuganye batuye hafi ya cyo bemeza ko nta mwaka ujya upfa gushira kidatwaye ubuzima bw’umuntu.
Gusa ngo nta muntu ugipfa kucyogamo kuko ubuyobozi bwabibujije, ariko hari abaca mu rihumye bakajya koga muri icyo kiyaga. Ikiyaga cya Kadiridimba ngo gishobora kuba ari isoko y’amazi yatobokeye aho kiri, ayo mazi akaba ahora ava ikuzimu, kuko bitumvikana impamvu adakama kandi gisohora menshi agaburira ibishanga biri hepfo ya cyo.
Mu minsi ishize hari ubwo ikiyaga cya Kadiridimba cyuzuraga, ikiraro kigitandukanya n’ibishanya biri hepfo yacyo kikarengerwa. Ibyo byatumye ikiraro cyigizwa hejuru ndetse hanashyirwamo imiyoboro mini isohora amazi kugira ngo adakomeza kujya arengera ikiraro.


text:
N’ubwo mu Rwanda bitari bitamenyerewe ko abakobwa biga imyuga ari benshi muri iki gihe usanga bigenda bihinduka kuko n’abana b’abakobwa biga imyuga itandukanye ari benshi mu rwego rwo kwiteza imbere no guteza imbere imiryango yabo kimwe n’igihugu muri rusange. usanga bibatera kwitinyuka nabo bakumva ko bashoboye byose kimwe na basaza babo,bityo bikabafasha kwiteza imbere. Ni […]
Gasarenda: Nyinawumuntu Atunzwe no kuboha imigozi ifunga amabaro y’ibicuruzwa
Christine Nyinawumuntu abeshejweho no kuboha imigozi ifunga amabaro y’ibicuruzwa, akayikoramo ibikapu, bigatuma abasha kubona amafaranga yo kwishyura ubwisungane mu kwivuza, ndetse akaba yarabashije no kuguramo n’inka. Benshi mu rubyiruko usanga bataka ubushomeri, kubera ikibazo cyo kubura imirimo, bamwe bakishora no mu bikorwa bibi, hari abafashe iyambere mu kwihangira imirimo ibateza imbere. Christina Nyinawumuntu, ukorera […]
Ruheru: Bahereye ku giceri cya 100 none ubu bafite uruganda
Abagize koperative Jyambere mubyeyi Ruheru, bo mu murenge wa Ruheru akarere ka Nyaruguru baratangaza ko batangiye babika amafaranga 100 buri muntu, kugeza bageze ku mashini itunganya ibigori ikabikuramo ifu ya Kawunga. Abo babyeyi bavuga ko batangiye ari abagore b’abahinzi boroheje batangira bizigama amafaranga 100, nyuma ngo baza kubona ari make barazamura bayageza kuri 500. Ayo […]
Umukobwa ni nk’amata ntasogongerwa
Aya ni amagambo ya Arsène Kabalisa, umunyamabanga nshingwabikorwa w’umurenge wa Ngoma. Avuga ibi, yabwiraga abasore n’inkumi 30 bo mu karere ka Huye bari bahawe ibyemezo by’uko barangije amezi atandatu biga ibijyanye n’amashanyarazi no kubaka kuri VTC Rwabuye, babifashijwemo na SFH (Society for Family Health). Mu ijambo uyu muyobozi yabwiye aba basore n’inkumi, yabasabye gukora cyane, […]
Nyaruguru: Abagore baranyomoza imvugo ko nta mugore wegera inzuki
Mu gihe umuco nyarwanda wabuzaga umugore kwegera aho inzuki zororerwa havugwa ko ngo iyo ahegereye inzuki zose zipfa, bamwe mu bagore bakora umurimo w’ubuvumvu mu karere ka Nyaruguru baratangaza ko ngo ibyo kwari ukubeshya, kuko ngo nabo borora inzuki kandi ntizigire icyo ziba. Aba bagore boroye inzuki ni abo mu murenge wa Rusenge ho mu […]
Savings culture takes shape among Bugesera women
The local village savings and loans association is turning the residents of Nyarugenge sector of Bugesera district, into savers and entrepreneurs who no longer have to rely on the direct support from the government. These women of Bugesera district have embraced a savings culture which has helped in uplifting their livelihoods. “My group has rescued […]
Bugesera: Abagore bamaze kwiteza imbere babikesheje kwishyira hamwe
Abagore bo mu murenge wa Nyarugenge mu karere ka Bugesera; baravuga ko binyuze mu matsinda y’iterambere bibumbiyemo yahinduye ubuzima bw’ubukene no kubaho nabi byarangwaga mu ngo zabo. Ngezahayo Claudette ni umwe mu bagore bo mu murenge wa Nyarugenge mu kagari ka Rugando, avuga ko mbere yo kujya mu itsinda Tworozanye mu rugo iwe basasaga amashara […]
Kamonyi: Bamwe bagore bagaragaje ko bagifite imbogamizi zo kwiteza imbere
Ubwo bizihizaga umunsi w’umugore wo mu cyaro tariki 25/10/2014, nyuma y’umuganda usoza ukwezi k’Ukwakira, abagore bo mu murenge wa Rugarika bagaragaje ko bafite imbogamizi zo kugera ku iterambere kubera gutinya inguzanyo. Umunsi mpuzamahanga w’umugore wo mu cyaro, ufite insanganyamatsiko igira iti « dushyigikirane mu nzira yo kwigira ». Bamwe mu bagore bo mu tugari twa Masaka na Kigese […]
Women in the construction sector
Despite that women have made it in some occupations traditionally occupied by men, the construction sector remains overwhelmingly male dominated. You’ve seen the orange cones and barrels in many roadway work zones. Those workers are out on the road every day mowing, repairing pot holes and repairing roads and bridges –making the roads safer. On […]
Ngororero: kugira ngo yubahirize inshingano ze, umugore wo mu cyaro akeneye amazi meza
Ku munsi mpuzamahanga wahariwe umugore wo mu cyaro, wizihijwe kuwa 25 Ukwakira 2014, abaturage b’umurenge wa Hindiro mu karere ka Ngororero bazindukiye mu muganda rusange mu gikorwa cyo guhanga umuyoboro w’amazi Nyarukore –Rugendabari ufite uburebure bwa 3,620 m n’agaciro gakabakaba miliyoni 15 z’amanyarwanda. Uyu muyobora niwuzura uzagirira akamaro abaturage batuye ingo 800. Iki gikorwa kikaba […]


text:
Abazi Bibiliya cyangwa inkuru z’umwami Sawuli na Dawidi, babonamo “ubutwari” n’ “ishyari” mu nkuru z’aba bagabo. Bakabona kandi “guhigwa” no “guhunga”; “kugambana” no “kugambanirwa”; gushaka kwica uwaguhunze kandi wagufashije byinshi, no “gushaka kwicwa n’uwo wahunze utigeze uhemukira” n’ibindi byinshi bigaragara mu mateka y’abagabo bafatanyije urugamba, bakagera ku cyo bashakaga ariko nyuma umwe agahiga undi.
Nk’uko twatangiye tubivuga, umwami Sawuli agereranywa na Kagame; Sawuli akaba yari yirimitswe n’umusaza Samweli, bivugwa ko yari umunyabwenge cyane nk’uko Kagame yashyizweho n’umusaza Museveni benshi bemeza ko ari umunyabwenge cyane(“1Sam.10”).
Kandi nk’uko Sawuli yatunguwe no kuba umwami, na Kagame byaramutunguye kujya mu mwanya wa Rwigema kuko atigeze abitegura, mu bantu bagombaga gusimbura Rwigema ntabwo Kagame yatekerezwaga.
Amaze kwima Sawuli yatewe n’igihangange cy’umufilistiya witwaga Goriyati, biba ngombwa ko yitabaza abantu b’abahanga mu ntambara, haboneka Dawidi, ariwe waje guhirika Goriyati (1Samuel 17); maze abasirikare ndetse n’abaturage bose batangira gukunda Dawidi batangira no kumuririmba, Dawidi waje kuba umugaba mukuru w’ingabo za Isirayeli, yakunzwe cyane n’abasirikare be ndetse n’abaturage. Ariko rero urwo rukundo yakunzwe rwatumye Sawuli agirira ishyari Dawidi ndetse ashaka kumwica (1Samuel 18, 6-16).
Kimwe na Sawuli, Kagame akimara kugera k’ubutegetsi ntabwo yakunzwe cyane n’abasirikare kubera kubafata nabi, kubakubita ndetse bavuga ko n’abasirikare bakuru atatinyaga kubakubita inshyi nk’abana, abamurushaga igisirikare ndetse bakuru kumurusha haba mu myaka cyangwa se mu kazi.Gen Kayumba abamuzi bavuga ko ari umugabo ucisha macye cyane yaje gukundwa cyane n’abasirikare ndetse n’abasivili bari bakomeye muri FPR, kubera ko ariwe bisangagaho kandi baganyiraga akarengane n’itotezwa rya Kagame.
Igitugu no kudashyikirana kwa Kagame byatumye abasirikare benshi n’abasivili bari muri FPR, bisanga kwa Gen Kayumba wabakiranaga urugwiro ndetse bakabona ko atandukanye cyane mu miterere n’imitekerereze na Kagame, nk’uko Sawuli yaratandukanye cyane na Dawidi.
Kubera kwisangwaho n’abantu batandukanye ndetse no gukundwa n’abasirikare n’abasivili cyane abahoze muri FPR, byatumye Kagame yanga urunuka Gen. Kayumba ndetse amushinja kwikundisha ku basikare no kubacamo ibice.
Abakurikiranira hafi amateka ya Kagame, mu gihe Politiki yari ikomeye cyane, Pasteur Bizimungu amaze kugira amakimbirane na Kagame, n’abandi nka Twagiramungu, Pierre Celestin Rwigema bose bari ba Minisitiri w’intebe, Sebarenzi Joseph Kabuye akaba arahunze, Assiel Kabera akicwa, n’abandi basivili n’abasirikare benshi batangiye FPR kandi bakomeye bari batangiye kugirana ikibazo na Kagame bagahitamo gufata iy’ubuhungiro kubera ibitekerezo byabo, kutavuga rumwe nawe.
Icyo gihe kandi nibwo ubwoba bwo gukundwa kwa Gen. Kayumba bwamubanye bwinshi maze ahitamo kwigizayo bamwe mu basirikare bakuru, bamwe banakurwa mu gisirikare: Col Ngaga, Col Ndugute, Col Bagire, Lt Col Rutahisiri, Col Nyamuragwa, Col Dodo, Col Musitu n’abandi. Aba bose n’ikipe y’abasirikare ba cyera bari bakomeye batangiye guhura n’ikibazo, mu gihe Kagame yari amaze kubona ko atagikunzwe mu gisirikare.
Yahisemo rero kubaka indi kipe ye nshya, azamura abari bakiri bato mu gisirikare ndetse n’abemeye kumuhakwaho, ni cyo gihe cya Gen Kabarebe, Gen Jack Nziza, Ibingira, n’abandi, agamije gusenya ikipe yari isanzwe ho y’abasirikare bakuru, kuko yabonaga ashobora kuba atagikunzwe n’abasirikare bakuru ndetse n’abato. Ibyo byose yabikoraga kugira ngo asenye igice yitaga icya Gen. Kayumba, kuva 2001 nibwo abasikare badashakwa bashyirwaga mu gice cya Gen Kayumba.
Sawuli rero abonye ko Dawudi akunzwe cyane yatangiye gucura umugambi wo kumwica, ariko kuko Dawidi yari azi kubana ndetse akaba yarakundanaga n’umuhungu bwite wa Sawuli witwaga Yonatani, Dawidi yaburirwaga buri munsi, uko Sawuli yapangaga umugambi wo kumwica kugeza amuhunze(1Sam, 19, 20). Gen Kayumba nawe bivugwa ko Kagame akimara kumwikanga kubera gukundwa, yatangiye kumugendaho ndetse no gushaka kumwikiza ariko kubera ko yari akunzwe cyane yakomeje kugira amahirwe yo kuburirwa n’abasirikare.
Kimwe na Dawidi ibi byarakomeje kugeza ubwo amuhungiye ku munota wa nyuma naho ngo aburiwe n’abandi basirikare nk’uko Dawudi yaburiwe. Ikindi Dawidi akimara kugera mu buhungiro ntabwo Sawuli yigeze amwihanganira yakomeje kumugirira ubwoba, kugeza ubwo atangiye kumushyiraho ingenza zo kumuhitana, ngira ngo inkuru ni ndende cyane yerekana uko Sawuri yahize Dawidi ariko Imana ikomeza kurinda Dawudi ntiyicwa n’inkota ya Sawuli (1Sam 23, 24).
Kagame nawe rero ntabwo yigeze aruhuka gushaka uburyo Gen Kayumba yagaruka mu bubasha bwe, amakuru ya vuba yerekana uburyo yarasiwe muri Afrika y’epfo ariko Imana ikinga ukuboko nubwo bitaremezwa ko Kagame yaba yarabigizemo uruhare koko; usibye amamanda yajyiye asohorwa amusabira gutabwa muri yombi n’ubutabera bw’Afrika y’Epfo.
Ikindi gitangaje cyane n’uburyo Dawidi yashoboraga kwihisha Sawuli kandi yari yaramutangatanze hose, ariko kuko Imana yari imufiteho umugambi wo kuzaba umwami wa Isirayeli, yakomeje kumurindira mu gihugu cy’ubuhungiro kugeza abaye umwami nk’uko isezerano ryabivugaga(1Sam 23: 7-28).
Dawudi kandi akimara guhunga, Sawuli yishe ndetse atoteza zimwe mu shuti za Dawidi zari zisigaye mu gihu (1Sam 22, 6-23). Kagame nawe kimwe na Sawuli, ihunga rya Gen Kayumba rya kurikiwe no guhiga abantu bose bacyekaga ko ari inshuti ze; ingero ni nyishi uhereye kuri murumuna we Lt Col Rugigana. Ubu hakaba harimo guhigwa abanyamakuru, abayobozi batandukanye, abaturage basanzwe, abacuruzi n’abandi, bamuzira kandi bamwe bataranavugana nawe, ariko ubwoba bwa Kagame nk’ubwa Sawuli bukaba bukomeje gutuma abantu benshi baharenganira bazizwa Gen Kayumba bataraca n’iryera mu buzima bwabo.
Kimwe na Dawudi, Gen Kayumba rero nubwo tutaramenya ko Imana yamuhaye amavuta yo kuzayobora u Rwanda ariko icyagaragaye ni uko mu iraswa rye habaye ukuboko kw’Imana gukomeye cyane kuko uwamurashe ntawundi wari ufite imbunda ngo amurwanye, kandi bararebanaga ariko ananirwa kumwica, ndetse amakuru twumva avuga ko imbunda yamurasaga barwana yagezeho rwose yanga kurasa ku munota wanyuma agiye kumurangiza.
Biracyakomeza………..!
Rukundo William